#

**Stav základných zručností v Slovenskej republike**

**Mapovacia správa**

2020

Vydavateľ: © Štátny inštitút odborného vzdelávania, Bellova 54/A, 837 63 Bratislava 37

IBSN:

2020

Táto publikácia bola vydaná s finančnou podporou Európskej únie v rámci projektu BLUESS – Blueprints for Basic Skills Development in Slovakia (VP-2018/008/0008), realizovaného Štátnym inštitútom odborného vzdelávania v rokoch 2019 – 2021.

Podpora Európskej komisie na výrobu tejto publikácie nepredstavuje súhlas s obsahom, ktorý odráža len názory autorov, a Komisia nenesie žiadnu zodpovednosť za použitie informácií, ktoré sú v nej obsiahnuté.





**Obsah**

[Úvod 4](#_Toc61198431)

[Metodológia prípravy správy 4](#_Toc61198432)

[ČASŤ 1 5](#_Toc61198433)

[1. Pohľad na základné zručnosti na Slovensku a EÚ 5](#_Toc61198434)

[1.1 Základné zručnosti v ekonomike 4.0 – európska perspektíva 5](#_Toc61198435)

[1.2 Základné zručnosti v strategických dokumentoch SR 9](#_Toc61198436)

[1.3 Cieľové skupiny pre oblasť rozvoja základných zručností 11](#_Toc61198437)

[1.4 Legislatívne a organizačné rámce pre rozvoj základných zručností v SR 12](#_Toc61198438)

[1.1.5 Neformálne vzdelávanie 15](#_Toc61198439)

[1.1.6 Opatrenia aktívnej politiky trhu práce 16](#_Toc61198440)

[ČASŤ 2 22](#_Toc61198441)

[2. Základné zručnosti na Slovensku – základné otázky. Analýza kvalitatívnych údajov 22](#_Toc61198442)

[Záver 33](#_Toc61198443)

[Zoznam použitej literatúry 35](#_Toc61198444)

[Príloha - Respondenti 36](#_Toc61198445)

## Úvod

Mapovacia správa o stave základných zručností v Slovenskej republike vznikla ako jeden z výstupov projektu Plán rozvoja základných zručností na Slovensku – BLUESS (2019-2021). Cieľom správy bolo získať ucelený pohľad na problematiku základných zručností u nás.

Projekt Plán rozvoja základných zručností na Slovensku Blueprints for Basic Skills Development in Slovakia – BLUESS, 2019-2021) získal Štátny inštitút odborného vzdelávania v rámci programu Európskej komisie Zamestnanosť a sociálna inklúzia (Employment and Social Innovation Programme – EaSI) a realizuje ho spolu s partnermi: Ústredím práce, sociálnych vecí a rodiny SR, Ministerstvom školstva, vedy, výskumu a športu SR, Európskou asociáciou pre vzdelávanie dospelých (EAEA), Európskou sieťou pre základné zručnosti (EBSN), AONTAS (Írsko), Asociáciou inštitúcií vzdelávania dospelých (AIVD) a Združením pre kariérové poradenstvo a rozvoj kariéry.[[1]](#footnote-1)

Projekt bol pripravený ako súčasť implementácie Odporúčania Rady EÚ z 19. decembra 2016 s názvom Cesty zvyšovania úrovne zručností: nové príležitosti pre dospelých v SR. Odporúčanie reaguje na skutočnosť, že až 61 miliónov Európanov trpí v dôsledku nízkeho stupňa kvalifikácie, či absencie akýchkoľvek zručností uplatniteľných na trhu práce vrátane čitateľskej, matematickej a digitálnej gramotnosti. Na Slovensku je stav síce podobný ako v ďalších krajinách EÚ pričom v porovnaní s krajinami EÚ je podiel dospelých s nízkym stupňom dosiahnutého vzdelania jeden z najnižších avšak čo sa týka postavenia tejto skupiny na trhu práce tam je situácia opačná, miera dlhodobej nezamestnanosti dospelých s nízkym stupňom vzdelania je na Slovensku dlhodobo najvyššia spomedzi krajín EÚ. Napriek rastúcej ekonomike má  Slovensko približne 170 000 evidovaných nezamestnaných (údaj z roku 2019), z čoho takmer 60 000 osôb predstavujú osoby s najnižšou úrovňou vzdelania (SKKR 0 – 2). Podľa odhadov je podobný počet nízko kvalifikovaných osôb mimo evidencie úradov práce – sú to osoby, ktoré sú ekonomicky neaktívne, dlhodobo nezamestnané alebo sú súčasťou inej zraniteľnej skupiny. Na týchto občanov sa vzťahujú ustanovenia spomenutého odporúčania Cesty zvyšovania úrovne zručností (viac o Odporúčaní v Časti 1).

Napriek tomu, že v mnohých štátoch EÚ je podpora rozvoja gramotností u dospelých súčasťou národných politík, na Slovensku sa jej na systémovej úrovni doteraz nevenovala pozornosť. Dôvodov, prečo je potrebné zaoberať sa rozvojom základných zručností nízkokvalifikovaných osôb, je niekoľko. Jedným z nich je potenciál pracovnej sily. Absencia základných zručností je tiež prekážkou kvalitného života – osobného, pracovného i občianskeho. Problém porozumieť písanému textu, použiť základné matematické funkcie v každodennom živote, či využívať technológie a aplikácie predstavujú v dnešnom rýchle meniacom sa svete vážny hendikep, ktorý ľuďom bráni zapojiť sa do pracovného života alebo napredovať v kariére, obmedzuje v účasti na živote spoločnosti a rodinnom živote a je tiež zdrojom neistoty, nízkeho sebavedomia a často aj hanby. Práve preto je tento problém zložitý, ťažko identifikovateľný a vyžaduje si prístup, ktorý zohľadní všetky tieto aspekty.

V rokoch 2018 - 2019 Štátny inštitút odborného vzdelávania vykonal niekoľko krokov v tejto oblasti. Bola to najmä účasť v projekte Európskej komisie ***Vzájomné učenie: implementácia odporúčania Cesty zvyšovania úrovne zručností***, v ktorom sa skupina slovenských expertov zúčastnila výmeny dobrej praxe s inými štátmi EÚ. Expertná skupina pripravila východiská návrhu na prípravu dopytovo orientovanej výzvy zameranej na podporu zručností u nízkokvalifikovaných osôb v rámci Operačného programu Ľudské zdroje. Na základe iniciatívy ŠIOV bola tiež vytvorená ***Národná sieť na podporu implementácie iniciatívy Cesty zvyšovania zručností***, cieľom ktorej je zabezpečiť lepšiu informovanosť a spoluprácu aktérov podporujúcich nízko kvalifikované osoby na národnej úrovni, nakoľko fragmentácia riešenia tejto agendy je problémom takmer všetkých krajín EÚ.

## Metodológia prípravy správy

Hlavnou motiváciou pre spísanie správy bolo získať dôkazy a argumenty potvrdzujúce východiskové predpoklady, na ktorých bol postavený projektový zámer, a to:

* téma základných zručností je na Slovensku zatiaľ odborne neuchopená, neexistuje o nej širšia odborná diskusia a povedomie u aktérov, ktorý by do jej riešenia mali aktívne vstupovať (na rôznych úrovniach systému),
* existujúce riešenia sú fragmentované, zväčša realizované na lokálnej úrovni a založené a závislé na projektovej činnosti mimovládnych organizácií, a ojedinele aj iných subjektov (napr. zamestnávateľov, akademických inštitúcií),
* neexistuje definovanie/vymedzenie cieľových skupín, ktorých sa potreba rozvoja základných zručností týka,
* na systémovej úrovni neexistujú vhodné a dostatočné nástroje na podporu rozvoja a hodnotenia základných zručností (či už u učiacich sa alebo organizácií, ktoré by rozvoj a hodnotenie základných zručností zabezpečovali).

Mapovacia správa má teda slúžiť jednak ako východisko k ďalším výstupom projektu (metodika na rozvoj základných zručností, definovanie základných zručností – matematickej, čitateľskej a počítačovej gramotnosti, hodnotiace nástroje) a tiež ako materiál založený na dôkazoch pre tvorcov politík – predovšetkým Ministerstvo školstva, vedy , výskumu a športu SR a Ministerstvo práce, sociálnych vecí a rodiny SR - ktorý pomôže dať základným zručnostiam príslušnú váhu a premietne sa v opatreniach na národnej (systémovej) úrovni.

Mapovaciu správu pripravil pracovný tím zložený z odborných pracovníkov Štátneho inštitútu odborného vzdelávania, expertiek a expertov Centra spoločenských a psychologických vied Slovenskej akadémie vied, Ministerstva školstva, vedy, výskumu a športu SR a zástupcov tretieho sektora – Asociácie inštitúcií vzdelávania dospelých. Základ pre mapovaciu správu tvoril materiál získaný prostredníctvom rozhovorov s rôznymi aktérmi, ktorí pôsobia v oblasti práce s nízko kvalifikovanými osobami alebo na problematiku gramotností narážajú pri výkone svojej práce. Celkovo bolo zrealizovaných a analyzovaných 13 rozhovorov so zástupcami:

* organizácií tretieho sektora s aktivitami zameranými na skupiny s vysokou koncentráciou nízko kvalifikovaných osôb (napr. marginalizovanými komunitami),
* úradov práce,
* regionálnej samosprávy,
* podnikov zamestnávajúcich nízko kvalifikovaných ľudí,
* vzdelávacích inštitúcií/organizácií,
* výskumných organizácií.

Analýza kvalitatívnych údajov zozbieraných počas projektu BLUESS tvorí Časť 2 tejto správy.

 Doplnkom mapovacej správy sú tiež príklady dobrej praxe na Slovensku a v zahraničí (v Írsku a Nórsku) a prehľad opatrení týkajúcich sa základných zručností vo vybraných štátoch Európskej únie, ktoré poskytli zahraniční partneri projektu – European Association for Education of Adults, AONTAS a European Basic Skills Network[[2]](#footnote-2).

ČASŤ 1

# Pohľad na základné zručnosti na Slovensku a EÚ

## Základné zručnosti v ekonomike 4.0 – európska perspektíva

***Ľubica Gállová, Zuzana Polačková, Karol Jakubík, Klaudius Šilhár***

Základné zručnosti dospelých boli v priebehu posledných rokov častou témou diskusií medzi rôznymi tvorcami politík, vyučujúcimi, zamestnancami i zamestnávateľmi. Súčasná spoločnosť čelí výzvam ako je globalizácia, klimatická zmena, digitalizácia a starnutie populácie v rýchlo sa meniacom svete. Preto je rozvoj zručností významným faktorom pri udržiavaní rovnováhy a súdržnosti pri prekonávaní týchto výziev a ich nedostatok negatívne ovplyvňuje rozvoj spoločnosti. U osôb s nízkou úrovňou vzdelania je menšia pravdepodobnosť, že sa budú zúčastňovať a mať pozitívnu úlohu vo verejnom živote[[3]](#footnote-3). Občania, ktorým chýbajú zručnosti v oblasti čitateľskej gramotnosti navyše čelia prekážkam s písomnými informáciami v každodennom živote, doma, v práci a v spoločnosti. V dôsledku toho dospelí čelia prekážkam v dostupnosti služieb zdravotnej starostlivosti a zároveň majú obmedzenú šancu aktívne sa podieľať na spoločenskom dianí. Nedostatočná matematická gramotnosť a digitálne zručnosti ovplyvňujú finančné schopnosti a porozumenie správ prijímaných prostredníctvom médií. To tiež ovplyvňuje ich šance vstupovať na pracovný trh[[4]](#footnote-4).

Rozpory medzi pracovným trhom a zručnosťami dospelej populácie predstavujú výraznú prekážku pre zamestnávateľov a zamestnancov. Aj v prieskume vývoja zamestnanosti a sociálnej situácie v Európe 2018[[5]](#footnote-5) sa zdôrazňuje rapídna technologická zmena a okrem iného aj jej vplyv na pracovný svet, ďalej sa tu uvádza, že zvyšovanie úrovne zručností európskej pracovnej sily je kľúčové na prekonanie rozdielov a vyhýbanie sa rizikám nezamestnanosti. Ďalej boli zdôraznené obavy zo straty pracovných miest pre zamestnancov s nízkou úrovňou vzdelania.

Správa Svetového ekonomického fóra[[6]](#footnote-6) z roku 2018 uvádza, že približne 50 % krajín vykazuje zníženie počtu pracovníkov na trvalý pomer do roku 2022 v dôsledku automatizácie a očakáva sa, že do roku 2022 sa 62 % spracovania informácií a údajov v organizáciách (vrátane úloh spojených s vyhľadávaním informácií a prenosom údajov) bude vykonávať strojovo, v porovnaní s 46 % v roku 2018. Navyše bude do roku 2022 potrebné výrazné zvyšovanie úrovne zručností a získavanie nových zručností. Závery prieskumu vývoja zamestnanosti a sociálnej situácie v Európe 2018[[7]](#footnote-7) zdôrazňujú dôležitosť zvyšovania úrovne zručností a získania nových zručností pracovníkov s cieľom predchádzať riziku príjmovej chudoby. Celoživotné vzdelávanie predstavuje riešenie s cieľom poskytnúť príležitosti a riešiť problémy dospelých, ktorí pochádzajú zo znevýhodnených podmienok a majú nízku úroveň kvalifikácie a tých, ktorí pracujú na pozíciách vyžadujúcich nízku úroveň kvalifikácie, avšak ich účasť na vzdelávaní a odbornej príprave nie je v Európskej únii dostatočná.

Podľa Monitora vzdelávania a odbornej prípravy Európskej komisie 2019[[8]](#footnote-8) bolo cieľom Európskej únie do roku 2020 dosiahnuť priemernú účasť dospelých v EÚ na celoživotnom vzdelávaní na úrovni 15 %. Priemerná účasť dospelých vo veku 25 – 64 rokov v EÚ je 11,1 %. Napriek tomu, že sa terciárneho vzdelávania zúčastňuje viac mladých ľudí, (cieľová hranica EÚ 40 %), posledné výsledky štúdie OECD PISA[[9]](#footnote-9) (2018) naznačujú, že veľká časť 15-ročných Európanov nemá dostatočné výsledky v oblasti čítania, matematiky a vied. Presnejšie 21,7 % žiakov nemá dostatočné výsledky v čitateľskej gramotnosti, 22,4 % v matematike a 21,6 % v oblasti prírodných vied[[10]](#footnote-10), to znamená, že výsledky v priemere jedného z piatich žiakov v EÚ boli považované za nedostatočné[[11]](#footnote-11).

V prieskume vývoja zamestnanosti a sociálnej situácie v Európe (2018),[[12]](#footnote-12) sa uvádza, že čím nižšie je dosiahnuté vzdelávanie, tým nižšie sú šance zamestnať sa. Zistenia zo správy PISA za rok 2018[[13]](#footnote-13) naznačujú, že u znevýhodnených študentov bola oveľa nižšia šanca, že dosiahnu minimálnu úroveň schopnosti čítať v porovnaní so svojimi rovesníkmi. Slovenská republika, spolu s Bieloruskom, Francúzskom, Maďarskom, Luxemburskom, Peru, Filipínami a Rumunskom, patrí ku krajinám, v ktorých je prepojenie medzi výkonom študentov a ich sociálno-ekonomickým zázemím výrazne silné. Správa tiež uvádza, že v niektorých vyššie uvedených krajinách vrátane Slovenska, sú znevýhodnení študenti umiestňovaní do špeciálnych škôl, a preto im boli odporúčané opatrenia zamerané na tieto školy.

* + 1. Počet dospelých osôb s nízkou úrovňou vzdelania v EÚ

Podľa správy Cedefop[[14]](#footnote-14) o získaní nových zručností a zvyšovaní úrovne zručností dospelej populácie sa na účely zistenia počtu dospelých osôb s nízkou úrovňou vzdelania a/alebo kvalifikácie vyhotovila analýza výskumov hodnotenia zručností dospelých vo veku od 25 do 64 rokov v členských štátoch EÚ-28, na Islande a v Nórsku (EÚ-28+). Na základe týchto zistení boli určené štyri skupiny dospelých s nízkou úrovňou kvalifikácie:

* dospelí s nízkou úrovňou dosiahnutého vzdelania[[15]](#footnote-15),
* dospelí so stredným a vyšším vzdelaním pracujúci v jednoduchých povolaniach[[16]](#footnote-16),
* dospelí s nízkou úrovňou digitálnych zručností[[17]](#footnote-17) v kategórii so stredným-vysokým vzdelaním, ktorí nepracujú manuálne a
* dospelí s nízkou úrovňou kognitívnych zručností (nízka úroveň čitateľskej a/alebo nízka úroveň matematickej gramotnosti)[[18]](#footnote-18) v kategórii so stredným a vyšším vzdelaním, ktorí nepracujú v jednoduchých povolaniach a už používali počítač.

Podľa zistení patrí 3,3 % dospelej populácie v EÚ-28+ do rizikovej skupiny straty zručností alebo zastarania zručností. Krajiny s vysokým podielom dospelých osôb s vyšším vzdelaním, ako Lotyšsko, Litva a Slovensko, sú takisto ohrozené čo sa týka straty zručností alebo zastarania zručností, no zároveň je tu riziko, že osoby budú pracovať na pozíciách, na ktoré majú príliš vysokú kvalifikáciu[[19]](#footnote-19).

61 miliónov dospelých vo veku 25 až 64 rokov od roku 2017 dokončilo formálne vzdelanie len na vyššiu strednú úroveň[[20]](#footnote-20). Podľa správy Cedefop[[21]](#footnote-21) počet dospelých v EÚ-28+ s potenciálom pre zvyšovanie úrovne zručností a získanie nových zručností predstavuje až 128 miliónov. Potenciál pre zvyšovanie úrovne zručností a získanie nových zručností vyplýva z ich nízkeho vzdelania, nízkych digitálnych zručností, nízkych kognitívnych zručností alebo ak majú stredné až vyššie vzdelanie a vyskytuje sa u nich riziko straty zručností alebo riziko zastarania zručností z dôvodu práce v jednoduchých povolaniach. Populácia nezamestnaných dospelých ľudí je rizikovou skupinou absolútneho nedostatku zručností, najmä u starších nezamestnaných osôb. U mladšej generácie je na rozdiel od dospelých nižšia pravdepodobnosť výskytu nedostatku digitálnych zručností. Mladší dospelí, ktorí netvoria súčasť pracovnej sily, naopak majú tendenciu mať nižšiu úroveň digitálnych zručností ako nezamestnaní dospelí. Navyše, u dospelých, ktorí netvoria súčasť pracovnej sily, je vyššia pravdepodobnosť v porovnaní s celkovou dospelou populáciou dosiahnuť nízke vzdelanie. Na Slovensku sú všeobecne rozšírení starší dospelí, ktorí netvoria súčasť pracovnej sily, a predstavujú 25 % celkovej dospelej populácie s nízkym vzdelaním. Navyše, pravdepodobnosť, že mladší dospelí, ktorí netvoria súčasť pracovnej sily na Slovensku majú nízke kognitívne schopnosti, je dvojnásobne vyššia ako v porovnaní s celkovou populáciou dospelých v krajine. Z európskej perspektívy majú zamestnaní dospelí nižšie riziko akejkoľvek straty zručností, napriek tomu, že nedostatok digitálnych zručností prevláda v dospelej populácii, najmä u dospelých vo veku 55 až 64 rokov[[22]](#footnote-22).

* + 1. Cesty zvyšovania úrovne zručností: nové príležitosti pre dospelých

Zlepšovanie zručností ľudí je jednou z hlavných priorít Európskej únie, keďže v rôznych politikách sa uvádza potreba zvyšovania kvalifikácie dospelej populácie. Ako súčasť Programu v oblasti zručností pre Európu[[23]](#footnote-23) bolo v decembri 2016 prijaté Odporúčanie Rady EÚ Cesty zvyšovania úrovne zručností: nové príležitosti pre dospelých[[24]](#footnote-24). Jeho ciele sa zameriavajú na posilnenie základných zručností u dospelej populácie v EÚ a vytváranie príležitostí a podpory pre dospelých pri získavaní minimálnej úrovne čitateľskej gramotnosti, matematickej gramotnosti a digitálnych zručností alebo širšieho súboru zručností potrebných pre napredovanie smerom k vyššiemu strednému alebo rovnocennému vzdelaniu (úroveň 3 alebo 4 Európskeho kvalifikačného rámca (EKR)[[25]](#footnote-25).

Odporúčanie prispieva k dosiahnutiu cieľa udržateľného rozvoja OSN č. 4[[26]](#footnote-26) zameraného na zabezpečenie inkluzívneho a rovnocenného kvalitného vzdelávania a podporu možnosti celoživotného vzdelávania pre všetkých do roku 2030. Odráža tiež princípy Európskeho piliera sociálnych práv,[[27]](#footnote-27) najmä zabezpečenie práva na kvalitné a inkluzívne vzdelávanie, odbornú prípravu a celoživotné vzdelávanie vrátane rovnocenných príležitostí pre nedostatočne zastúpené skupiny a prístup na pracovný trh. Jedným z cieľov Európskeho vzdelávacieho priestoru do roku 2025 je zlepšiť vzdelávanie, odbornú prípravu a celoživotné vzdelávanie[[28]](#footnote-28). Európsky program v oblasti vzdelávania dospelých[[29]](#footnote-29) podporuje ciele stratégie Európa 2020[[30]](#footnote-30), najmä čo sa týka umožnenia aktívnej účasti dospelých s nízkou úrovňou vzdelania a starších pracovníkov v spoločnosti a na trhu práce.

Iniciatíva Cesty zvyšovania úrovne zručností si vyžaduje zabezpečenie troch krokov uvedených v Odporúčaní[[31]](#footnote-31):

* hodnotenie zručností („poskytovanie možnosti podstúpiť hodnotenie pre dospelých v prioritných cieľových skupinách, t. j. audit zručností, s cieľom identifikovať existujúce zručnosti a potreby zvýšenia kvalifikácie“),
* poskytovanie individualizovanej a flexibilnej ponuky vzdelávania („poskytovanie ponuky vzdelávania a odbornej prípravy, pričom sú splnené potreby identifikované v posúdení zručností. Pre migrantov z tretích krajín podľa potreby príležitosti naučiť sa jazyk a príprava na odbornú prípravu“),
* validácia a uznávanie získaných zručností („posúdenie a overenie získaných znalostí, zručností a kompetencií vrátane učenia sa v práci a podpory certifikácie zameranej na kvalifikáciu, v súlade s národnými kvalifikačnými rámcami a systémami“).

Okrem toho je na úspešnú implementáciu iniciatívy nevyhnutné prijať efektívne opatrenia aktívnej pomoci, poradenstva a podpory v oblasti rozvoja zručností a kvalifikácií.

Podľa správy Európskej komisie[[32]](#footnote-32) o implementácii Ciest zvyšovania zručností je 34 % ľudí s nízkou úrovňou vzdelania ohrozených chudobou. Ďalším faktorom ovplyvňujúcim riziko zániku alebo redukcie povolaní je automatizácia. Štúdia OECD o *automatizácii, využívaní zručností a odbornej príprave*[[33]](#footnote-33)uvádza, že rizikové povolania v dôsledku automatizácie sú bežné povolania s nízkymi požiadavkami na zručnosti a vzdelanie. Odhaduje, že na Slovensku je automatizáciou ohrozených 33 % povolaní.

## 1.2 Základné zručnosti v strategických dokumentoch SR

Strategické dokumenty SR v oblasti vzdelávania neuvádzajú potrebu rozvoja základných zručností u dospelých. Hoci obe stratégie celoživotného vzdelávania (2009, 2011)[[34]](#footnote-34) reflektujú Odporúčanie Rady EÚ o kľúčových kompetenciách pre celoživotné vzdelávanie, skôr sa zameriavajú na iné kľúčové kompetencie, než je čitateľská a matematická gramotnosť. Výnimkou je digitálna gramotnosť, ktorú zdôrazňujú takmer všetky dokumenty zaoberajúce sa rozvojom zručností v SR. Jedným z cieľov inovovanej stratégie z roku 2011 bolo viac podporiť rozvoj kľúčových kompetencií a umožnenie každému „priebežne sa vzdelávať, aby bol zamestnateľný, schopný vhodne sa začleniť do spoločnosti a osobnostne sa rozvíjať.“ Medzi tieto kľúčové kompetencie boli vybraté finančná gramotnosť, komunikácia vo svetových jazykoch, digitálna gramotnosť, podnikateľské kompetencie a aktívne občianstvo.

Stratégia konštatuje najnižšiu motiváciu zúčastňovať sa na ďalšom vzdelávaní v skupine nízko kvalifikovaných osôb a tiež potrebu odbúrať v ďalšom vzdelávaní prekážky brániace vo vzdelávaní, ale nijako nešpecifikuje formy ďalšieho vzdelávania, ktoré by rôznym skupinám pomohli v získavaní alebo rozvoji kľúčových kompetencií alebo profesijnom raste. V záverečných odporúčaniach stratégie je však zahrnutá potreba zohľadňovať výsledky výskumu PIAAC pri príprave dospelých pre pracovný trh.

V roku 2011 sa Slovenská republika zapojila do medzinárodného výskumu zručností dospelých vo veku 16 – 65 rokov – PIAAC[[35]](#footnote-35), ktorý bol prvým výskumom zameraným aj na čitateľskú, matematickú a počítačovú gramotnosť u dospelých v SR. Výsledky ukázali, že základným zručnostiam je potrebné venovať zvýšenú pozornosť, pretože až 11,8 % dospelých preukázalo len najnižšiu úroveň čitateľskej gramotnosti a 13,8 % len najnižšiu úroveň matematickej gramotnosti. Slovensko sa tiež radí ku krajinám s najvyšším podielom ľudí bez počítačovej gramotnosti – až 21,7 %.

Napriek týmto existujúcim údajom a tiež pomerne rozsiahlemu riešeniu problematiky základných zručností na úrovni EÚ a v niektorých členských štátoch sa téma základných zručností na Slovensku nestretla s primeranou odozvou, ba čo viac, zostala nepomenovaná ako jedna z oblastí ďalšieho vzdelávania/vzdelávania dospelých, ktorá si vyžaduje intervenciu. Žiadna inštitúcia na Slovensku sa systematicky nezaoberá vzdelávaním v oblasti rozvoja základných zručností dospelých a jej metodickou podporou. Časť rozvoja gramotností u nízko kvalifikovaných a sociálne znevýhodnených dospelých pokrývajú organizácie občianskej spoločnosti, tieto aktivity však nie sú systematicky zmapované, sú fragmentované a často závislé na finančnej podpore prostredníctvom rôznych projektov. Rovnako zatiaľ nie je zadefinované, čo základné zručnosti, resp. gramotnosti predstavujú a nie sú stanovené štandardy, ktoré by určovali úrovne základných zručností, ktoré má učiaci sa dosiahnuť. Nedostatok základných zručností sa týka najmä skupín obyvateľstva s najnižšími stupňami vzdelania (EKR 0 - 2), ktoré sú často ťažko dosiahnuteľné a pre tieto skupin dospelých je malá, resp. nulová pravdepodobnosť ich účasti v klasických/formálnych vzdelávacích programoch. Základné zručnosti začali na systémovej úrovni v SR rezonovať až v súvislosti s Novým programom v oblasti zručností pre Európu[[36]](#footnote-36), ktorý upozorňuje na tento problém vyskytujúci sa u veľkého počtu Európanov.

Problematika základných zručností nemôže byť iba záležitosťou sektora vzdelávania, vyžaduje si medzi-rezortný prístup, pretože sa dotýka aj nasledujúcich oblasti:

* zamestnanosti,
* zdravia, životnej spokojnosti a životnej úrovne,
* finančných záležitostí,
* demokracie a participácie na spoločenskom a občianskom živote.

Programy gramotnosti pomáhajú rozvíjať demokratické hodnoty, mierové spolužitie a solidaritu v komunite. ALE môže pomôcť posilniť postavenie znevýhodneného obyvateľstva a zlepšiť ich sociálne prepojenia, siete a komunikačné zručnosti. To im zase pomáha spojiť sa so širším spoločenstvom a trhom práce, čím podporuje sociálnu integráciu.

V súčasnosti čiastočnú diagnostiku základných zručností realizujú Úrady práce, sociálnych vecí a rodiny SR u registrovaných uchádzačov o zamestnanie. Podpora vzdelávania v rámci programov RE-PAS a KOMPAS však doteraz neobsahovala žiadny kurz zameraný na zvyšovanie úrovne základných zručností.

O existujúcich kurzoch ďalšieho vzdelávania v oblasti základných zručností, resp. aktivitách podporujúcich nízko kvalifikované osoby v oblasti gramotností, neexistuje žiadna systematická evidencia, keďže nespadajú do okruhu vzdelávacích programov, na ktoré sa vzťahuje akreditácia v zmysle zákona o 568/2009 Z. z. o celoživotnom vzdelávaní.

Operačný program Ľudské zdroje v programovacom období 2014 – 2020 sa v Špecifickom cieli 1.4. investičnej priority Vzdelávanie priamo odvoláva na neuspokojivé výsledky PIAAC v oblasti čitateľskej, matematickej a digitálnej gramotnosti, kde „úroveň kompetencií dospelých na Slovensku nie je dostatočná pre konkurencieschopnosť krajiny“, čo sa premietlo aj do ukazovateľov očakávaných výsledkov projektov (počet účastníkov, ktorí absolvovali aktivity na zlepšenie zručností a zvýšeniegramotnosti)[[37]](#footnote-37), špecifické dopytovo-orientované výzvy na zvyšovanie čitateľskej a matematickej gramotnosti však boli vyhlásené iba pre základné školy a gymnáziá. Napriek pomerne dôkladnej príprave výzvy na podporu gramotností u dospelých v roku 2018 a 2019 (workshopy Európskej komisie, okrúhle stoly so stakeholdermi, expertná skupina), výzva v tomto programovacom období nebola vyhlásená.

Návrh Vízie a stratégia rozvoja Slovenska do roku 2030[[38]](#footnote-38) venuje v súlade s Európskym pilierom sociálnych práv pomerne veľkú časť navrhovaných odporúčaní znevýhodneným skupinám a podpore ich integrácie na trh práce prostredníctvom aktívnych opatrení, najmä vzdelávania a rekvalifikácií a využívanie už existujúcich foriem AOTP aj na zvyšovanie zručností.

OECD v národnej stratégii zručností[[39]](#footnote-39), vypracovanej pre Slovensko v roku 2019, konštatuje zlepšenie výkonnosti trhu práce v oblasti zamestnanosti a miezd v ostatných rokoch, zároveň však upozorňuje na nedostatok základných zručností, ako aj komplexné zručnosti pri riešení problémov a ďalších zručností a kompetencií. Stratégia odporúča presmerovanie finančných prostriedkov doteraz používaných na podporu nezamestnaných do školiacich aktivít, ktoré by uľahčili prístup k rozvoju zručností a pomohli zvýšiť účasť na ďalšom vzdelávaní.

## 1.3 Cieľové skupiny pre oblasť rozvoja základných zručností

Nakoľko oblasť rozvoja základných zručností u dospelých nebola doteraz na Slovensku dostatočne zmapovaná, nemáme dostatočné údaje o cieľových skupinách s týmito potrebami. Hoci najvýznamnejšou cieľovou skupinou v tejto oblasti sa javia osoby žijúce v marginalizovaných rómskych komunitách, nemožno ju pokladať za jedinú. V novembri 2020 bolo na Slovensku evidovaných 222 976 uchádzačov o zamestnanie[[40]](#footnote-40) a predpokladá sa, že podobne veľkú skupinu osôb tvoria dlhodobo nezamestnané osoby mimo evidencie úradov práce. Podľa Inštitútu zamestnanosti MF SR „cieľovú skupinu definujeme ako ľudí, ktorí napriek tomu že nemajú žiadne objektívne prekážky (sú zdraví, v pracovnom veku a pod.), už dlhodobo nepracovali. Do cieľovej skupiny teda patria dlhodobo nezamestnaní (osoby nezamestnané dlhšie ako jeden rok), osoby po výkone trestu a časť ekonomicky neaktívnych v produktívnom veku, ktorí by inak boli dlhodobo nezamestnaní, ale nesplnili niektorú z formálnych podmienok.“[[41]](#footnote-41) Vzhľadom na jej ťažkú identifikáciu vidíme ako významnú prácu samospráv, predovšetkým miestnych, ktoré môžu zohrať dôležitú úlohu pri podpore svojich obyvateľov v oblasti základných zručností.

* + 1. Osoby z prostredia marginalizovaných rómskych komunít ako špecifická cieľová skupina pre rozvoj základných zručností

Prístup k príležitostiam vo vzdelávaní dospelých na Slovensku je charakterizovaný, okrem iného, aj vysokou mierou nerovností. Medzi skupiny obyvateľov, ktoré majú na Slovensku najhorší prístup k verejným službám a trpia tzv. inštitucionálnou diskrimináciou, nepochybne patria Rómovia. Na základe výsledkov prieskumu EU-MIDIS II[[42]](#footnote-42) je možné tvrdiť, že 54 % Rómov žijúcich na Slovensku v období posledných piatich rokoch zažilo diskrimináciu na základe svojej etnickej príslušnosti a 30 % Rómov ju zažilo v období posledných dvanástich mesiacov. Zistenia prieskumu EU-MIDIS II poukazujú, že nerovný prístup voči Rómom je najviac prítomný pri vstupe na trh práce. Toto zistenie dokazuje aj experiment realizovaný Inštitútom finančnej politiky MF SR v roku 2014[[43]](#footnote-43), ktorý dokázal, že v prípade uchádzačov s typicky rómskymi menami je šanca dostať sa na pracovný pohovor o polovicu nižšia v porovnaní s uchádzačmi s nerómskymi menami, a to i napriek tomu, že kvalifikácia a pohlavie  oboch uchádzačov boli identické.

Okrem diskriminácie pri vstupe na trh práce, viaceré výskumy potvrdzujú významnú mieru diskriminácie i v oblasti vzdelávania (EU-MIDIS II, EduRoma[[44]](#footnote-44)) alebo iných verejných služieb (Filčák at al, 2020[[45]](#footnote-45), Belák, 2020[[46]](#footnote-46)).

Dôkazy nerovného prístupu v oblasti vzdelávania sa sústreďujú najmä na oblasť základného školstva, téma celoživotného vzdelávania alebo systematického vzdelávania dospelých v súvislosti s Rómami takmer neexistuje. A to i napriek tomu, že všetci z respondentov výskumu uviedli ľudí z prostredia marginalizovaných rómskych komunít ako hlavnú cieľovú skupinu, v rámci ktorej sú základne zručnosti, bez ohľadu na ich presnejšiu definíciu, na veľmi nízkej úrovni.

Podľa expertných odhadov na Slovensku žije približne 500 000 ľudí rómskeho etnika, čo je približne 9 % celej populácie. Podskupinu tvoria ľudia žijúci v prostrední marginalizovaných rómskych komunít, počet ktorých sa na základe Atlasu rómskych komunít z roku 2019 odhaduje na 416 000. Ide o ľudí, z ktorých väčšina žije v subštandardných podmienkach bez prístupu, alebo len s obmedzeným prístupom, ku verejným službám.

Podľa údajov z Atlasu rómskych komunít z roku 2019 sa osídlenia označované ako marginalizované rómske komunity, nachádzajú v 818 samosprávach. 200 z nich na svojom území eviduje dve a viac osídlení, počet osídlení bol na základe výsledkov Atlasu určený na 1043. Rómske osídlenia sú charakteristické subštandardnými životnými podmienkami a absentujúcou infraštruktúrnou vybavenosťou (napr. verejný vodovod je dostupný len v prípade 77% osídlení). V prípade obcí, ktorých nie sú zabezpečené základné životné podmienky, je veľmi zložité uvažovať o možnostiach ďalšieho vzdelávania dospelých, prípadne iných programoch zameraných na sociálnu inklúziu.

V ostatných rokoch sa, aj vďaka ekonomickému rastu a dramatickému nedostatku disponibilnej pracovnej sily na slovenskom trhu práce, čiastočne zlepšila situácia v súvislosti so zamestnanosťou ľudí z prostredia MRK. Táto v roku 2018 dosiahla 21 %. V porovnaní so zamestnanosťou väčšinovej populácie žijúcej v tých istých obciach, ktorá v rovnakom období dosiahla 51 %, zamestnanosť ľudí z prostredia MRK stále významne zaostáva (IFP, 2018[[47]](#footnote-47))

Významným problémom Slovenska je téma zamestnanosti mladých ľudí. Percento mladých ľudí vo veku 16-25 rokov kategorizovaných ako NEET[[48]](#footnote-48) na úrovni Slovenska v roku 2016 podľa údajov EU-MIDIS II dosiahlo 14 %, zatiaľ čo v prípade mladých ľudí z rómskej časti populácie to bolo až 65 %. Významné rozdiely je možné sledovať i v súvislosti so situáciou rómskych chlapcov, kde hodnota dosiahla 52 % a rómskych dievčat, kde hodnota dosiahla 77%. Rovnako významné rodové rozdiely je možné sledovať i v súvislosti so zamestnanosťou ako takou, pričom miera zamestnanosti rómskych mužov podľa výsledkov prieskumu EU-MIDIS II dosiahla 54 %, a v prípade rómskych žien iba 32 %.

Zatiaľ čo miera ohrozenia chudobou na Slovensku v posledných rokoch klesá (podľa údajov EU-MIDIS II v roku 2014 dosiahla 13 %), v rómskej časti populácie zostáva stále na vysokej úrovni (87 %). Rovnako, miera ohrozenia príjmovou chudobou v prostredí marginalizovaných rómskych komunít dosahuje 98 %.

Na základe uvedených údajov je možné tvrdiť, že najviac ohrozenou skupinou sú rómske dievčatá a ženy. Okrem toho, že ich účasť na trhu práce je v porovnaní s inými skupinami veľmi nízka, často opúšťajú vzdelávací systém predčasne a kvôli rozdeleniu úloh spojených so starostlivosť o deti a domácnosť v rómskych spoločenstvách často nemajú príležitosť sa do vzdelávacieho systému vrátiť.

Napriek tomu, že v súvislosti s témou vzdelávania na Slovensku etnické dáta neexistujú, je možné tvrdiť, že negatívny trend rastúcej miery predčasného ukončovania školskej dochádzky sa týka najmä žiakov z prostredia MRK (UHP et al, 2020[[49]](#footnote-49)). Údaje Inštitútu finančnej politiky naznačujú, že iba každý druhý mladý človek rómskeho etnika vo veku 17-18 rokov sa zúčastňuje formálneho vzdelávania (Hidas et al, 2018[[50]](#footnote-50)). Dôvody predčasného ukončovania školskej dochádzky nie sú zatiaľ dostatočne preskúmané (Kahanec et al., 2020)[[51]](#footnote-51), je však možné predpokladať, že súvisia s nedostatočnou mierou inkluzívneho vzdelávania na Slovensku, slabým kariérnym poradenstvom, nevhodne fungujúcimi vzdelávacími programami druhej šance a absenciou ďalších podporných opatrení (Bednárik et al., 2019)[[52]](#footnote-52).

## 1.4 Legislatívne a organizačné rámce pre rozvoj základných zručností v SR

Riešenie problematiky základných zručností nie je v zmysle kompetencií jednoznačne vymedzené. V realizovaných prístupoch sa často prekrýva problematika celoživotného vzdelávania spadajúca do kompetencií Ministerstva školstva, vedy, výskumu a športu SR s problematikou zamestnanosti a zamestnateľnosti spadajúcej do kompetencií Ministerstva práce, sociálnych vecí a rodiny SR. Aj na základe výsledkov terénneho výskumu je možné skonštatovať, že hlavný prúd aktivít realizovaných v oblasti posilňovania základných zručností u dospelých je realizovaný v prepojení na trh práce. Predstava lepšej vyhliadky na trhu práce predstavuje hlavnú motiváciu sa do realizácie programov zapojiť aj na strane účastníkov.

* + 1. Formálne (školské vzdelávanie)

Základné zručnosti v hierarchii slovenského vzdelávacieho systému tvoria významný prvok predovšetkým v predprimárnom, primárnom a nižšom strednom vzdelávaní. V kontexte rýchlo rozvíjajúceho sa trhu práce v 21. storočí však nemožno predpokladať, že základné zručnosti budú nadobúdať iba deti a žiaci materských a základných škôl (prípadne stredných škôl), ale v dôsledku narastajúceho fenoménu predčasného ukončovania školskej dochádzky, či migrácie pracovnej sily zo zahraničia, je potrebné ponúknuť také vzdelávacie programy, ktoré poskytnú dostatočnú úroveň základných zručností aj dospelej populácii mimo formálny systém vzdelávania.

Základné zručnosti hrajú vo vzdelávacom systéme Slovenskej republiky významnú úlohu. Garantuje ich štátny vzdelávací program, ktorý je definovaný v § 6 zákona č**. 245/2008 Z. z. o výchove a vzdelávaní a o zmene a doplnení niektorých zákonov v znení neskorších predpisov**. (ďalej len „školský zákon“)

Školský zákon je základným právnym predpisov v oblasti výchovy a vzdelávania na Slovensku. Samotný zákon neobsahuje priamo definíciu základných zručností, z mnohých jeho ustanovení však je možné odvodiť postavenie základných zručností v rámci jednotlivých princípov výchovy a vzdelávania, ako aj príslušných stupňov vzdelania.

Napr. § 2 písm. w) školského zákona definuje kompetenciu ako preukázanú schopnosť využívať vedomosti, zručnosti, postoje, hodnotovú orientáciu a iné spôsobilosti na predvedenie a vykonávanie funkcií podľa daných štandardov v práci, pri štúdiu, v osobnom a odbornom rozvoji jedinca a pri jeho aktívnom zapojení sa do spoločnosti, v budúcom uplatnení sa v pracovnom a mimopracovnom živote a pre jeho ďalšie vzdelávanie.

V rámci odborného vzdelávania a prípravy sú zručnosti ako také naviazané podľa § 2 písm. v) školského zákona priamo na konkrétne odbory vzdelávania, pričom odborom vzdelávania alebo skupinami odborov vzdelávania sa rozumie ucelená forma vzdelávania v oblasti poznania, ktorá môže byť predmetom výchovy a vzdelávania, určená konkrétnymi cieľmi vzdelávania, vymedzeným obsahom, rozsahom vedomostí, schopností, zručností a dĺžkou vzdelávania a stupňom vzdelania.

Úprava zručností sa v rámci školského zákona následne orientuje na jednotlivé stupne vzdelania. Ako prvé je definované vzdelávanie v materských školách, pričom podľa § 28 ods. 1 materská škola podporuje osobnostný rozvoj detí v oblasti sociálno-emocionálnej, intelektuálnej, telesnej, morálnej, estetickej, rozvíja schopnosti a zručnosti, utvára predpoklady na ďalšie vzdelávanie. Pripravuje na život v spoločnosti v súlade s individuálnymi a vekovými osobitosťami detí.

 Základné zručnosti, ako aj ostatné kompetencie, sú v rámci predprimárneho vzdelávania upravené v štátnom vzdelávacom programe pre predprimárne vzdelávanie. Jednotlivé vzdelávacie oblasti reprezentujú základné obsahy ľudskej kultúry a pokrývajú všetky aspekty kultúrnej gramotnosti, ktoré sa budú kontinuálne rozvíjať na vyšších stupňoch vzdelávania.

Nemenej dôležitým stavebným pilierom na ceste ku kvalitným základným zručnostiam je základná škola. Tak ako pri materských školách, tak aj pri základných školách sú v rámci štátneho vzdelávacieho programu pre 1. stupeň ZŠ zručnosti, kompetencie a vedomosti rozpracované v rámci vzdelávacích oblastí. Základná škola oskytuje žiakovi základné poznatky, zručnosti a schopnosti v oblasti jazykovej, prírodovednej, spoločenskovednej, umeleckej, športovej, zdravotnej, dopravnej a ďalšie poznatky a zručnosti potrebné na jeho orientáciu v živote a v spoločnosti a na jeho ďalšiu výchovu a vzdelávanie.

* + - 1. Podpora základných zručností cez formálne vzdelávanie

Princípom vzdelávania v rámci vzdelávacej sústavy je zisk potrebných zručností, vedomostí a kompetencií potrebných pre život v spoločnosti a pre uplatnenie sa na trhu práce. Všetky zručnosti, vedomosti a kompetencie na základnej úrovni má žiak dosiahnuť na základnej škole. V prípade, že tomu tak nie je, z rôznych dôvodov, žiaci vypadávajú zo vzdelávacieho systému a neukončia tak základnú školu. Ide predovšetkým o ohrozené skupiny žiakov zo sociálne znevýhodneného prostredia a marginalizovaných skupín. Uvedený výpadok zo vzdelávacieho systému predstavuje na Slovensku veľký problém, keďže žiaci, ktorí neukončili nižšie stredné vzdelanie, nemôžu pokračovať na vyššom stupni vzdelania (stredná škola). Ich jedinou možnosťou ako prekonať túto prekážku je buď absolvovať kurz na dokončenie základnej školy alebo nastúpiť do programu nižšieho stredného odborného vzdelania (ďalej len „NSOV“), ukončením ktorého žiak získa aspoň základnú úroveň primárne pomocnej kvalifikácie na úrovni EKR/SKKR 2. Ukončenie programu NSOV do roku 2020 neumožňovalo žiakom pokračovať v ďalšom štúdiu a jedinou možnosťou pre túto kohortu žiakov je tak dokončiť si základnú školu.

Posledné štatistické údaje týkajúce sa predčasného ukončovania školskej dochádzky indikujú zvyšujúci sa počet neukončenia základnej školy, pričom tento negatívny trend má rastúci charakter od roku 2013.

V EÚ v roku 2019 predčasne ukončilo vzdelávanie a odbornú prípravu priemerne 10,2 % mladých ľudí (vo veku 18 - 24 rokov). V jednotlivých členských štátoch sa podiel osôb, ktoré predčasne ukončili školskú dochádzku v roku 2019 pohyboval od 3,0 % v Chorvátsku do 17,3 % v Španielsku (pozri obrázok 1); na Slovensku to bolo 8,3 %.

*Graf 1: Osoby, ktoré predčasne ukončili vzdelávanie a odbornú prípravu (zdroj: autori na základe údajov Eurostat)*

Celkový podiel osôb, ktoré predčasne ukončili vzdelávanie a odbornú prípravu, klesol v EÚ medzi rokmi 2014 a 2019 o 0,9 percentuálneho bodu. V 12 členských štátoch, vrátane Slovenska, došlo k nárastu podielu týchto osôb, pričom Slovensko patrí k štátom s tretím najvyšším nárastom - o 1,6 percentuálneho bodu. Napriek tomu, že Slovensko je v štatistikách stále pod priemerom EÚ a stanovenou hornou hranicou 10 %, ktorá bola definovaná ako strategický cieľ EÚ do roku 2020, od roku 2013 sa dostalo z popredných pozícií spomedzi krajín s najmenšími počtami osôb predčasne opúšťajúcich školskú dochádzku medzi krajiny s nepriaznivým trendom nárastu tohto javu.

*Graf 2: Porovnanie podielu osôb predčasne ukončujúcich povinnú školskú dochádzku v EÚ, Írsku a SR, zdroj autori na základe údajov Eurostat*

Podľa údajov Úradu práce sociálnych vecí a rodiny SR sa viac než polovica uchádzačov o zamestnanie s nedokončeným alebo len so základným vzdelaním nachádza v Košickom a Prešovskom kraji.

S cieľom zvýšenia efektívnosti programov NSOV, ktoré by mali v rámci vzdelávacieho obsahu zahrňovať v sebe všetky základné zručnosti na úrovni potrebnej na ukončenie základnej školy, pristúpilo MŠVVaŠ SR v roku 2020 k úprave školského zákona. Navrhovaná úprava prináša nový spôsob získania nižšieho stredného vzdelania na strednej škole. Úspešný absolvent druhého ročníka vzdelávacieho programu učebného odboru NSOV bude mať možnosť získať nižšie stredné vzdelanie na základe úspešného absolvovania komisionálnej skúšky, čo doteraz nebolo možné. Vzdelávacie programy nižšieho stredného odborného vzdelávania budú vytvárať predpoklady na to, aby si žiaci okrem získavania odborných vedomostí a zručností primerane doplnili všeobecné vedomosti a zručnosti potrebné pre sociálnu inklúziu a možnosť získavania vyšších stupňov vzdelania. Príslušné vzdelávacie programy sú určené najmä pre žiakov, pre ktorých predstavuje kontakt so svetom práce v rámci odbornej prípravy predpoklad pre ďalší kognitívny a osobnostný rozvoj, následnú sociálnu inklúziu a uplatnenie na trhu práce.

Sú určené najmä jednotlivcom, ktorí nezískali NSOV v rámci plnenia povinnej školskej dochádzky z objektívnych dôvodov (nie z dôvodu sociálne znevýhodneného prostredia); prípadne pre tých, ktorí sú už v procese sociálnej inklúzie a doplnenie nižšieho stredného vzdelania predstavuje pre nich možnosť získania vyšších stupňov vzdelania a ďalšej sociálnej emancipácie. Cieľom právnej úpravy je, okrem získania základných zručností, aj flexibilnejšie nastavenie a spriechodnenie vzdelávacieho systému pre absolventov príslušných vzdelávacích programov a zvýšeniu zamestnanosti mladých ľudí a sociálnej inklúzií.

## Neformálne vzdelávanie

Vzdelávanie dospelých na Slovensku funguje prevažne na trhovom princípe a nie je systémovo riešené či finančne podporované štátom. Tento fakt ovplyvňuje nielen prístup pre ohrozené cieľové skupiny, ale aj obsahové zameranie ponuky vzdelávania. Vo vzdelávaní dospelých prevažujú témy, ktoré účastníci využívajú pre svoj profesijný rast. V prevažnej miere sa zaujímajú o vzdelávacie aktivity, ktoré možno charakterizovať ako ďalšie odborné vzdelávanie, rekvalifikáciu či kontinuálne vzdelávanie. Záujmové, občianske vzdelávanie, vzdelávanie seniorov či iné vzdelávanie, ktorým jednotlivec uspokojuje svoje záujmy, zapája sa do života občianskej spoločnosti a všeobecne rozvíja svoju osobnosť zostáva na pokraji záujmu a získavanie základných zručností a gramotnosti dospelých nie je riešené vôbec.

Podobne ako školský zákon definuje základné zručnosti iba nepriamo aj zákon č. **568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov (ďalej len „zákon o ČZV“)**. Úvodom treba konštatovať, že napriek jeho názvu, zákon o CŽV v skutočnosti nepokrýva všetky zložky neformálneho vzdelávania a informálneho učenia sa. Zákon o CŽV sa sústredí na problematiku ďalšieho vzdelávania dospelých, čo predstavuje istú úroveň neflexibility v prípade uchopenia programov na zisk základných zručností.

Zákon o CŽV v § 2 ods. 1 definuje celoživotné vzdelávanie ako všetky aktivity, ktoré sa uskutočňujú v priebehu života s cieľom zlepšiť vedomosti, zručnosti a schopnosti. Navyše zákon sa primárne sústredí na nadobúdanie odbornej spôsobilosti, ktorá je podľa § 3 písm. i) definovaná ako súhrn vedomostí, zručností a schopností požadovaných na výkon pracovnej činnosti. Aj z týchto faktov je zrejmé, že zákon o CŽV potrebuje nový prístup, ktorý by zahŕňal všetky uvedené aspekty.

Základným pilierom celoživotného vzdelávania je získanie, prehĺbenie alebo rozšírenie kvalifikácie. V rámci neformálneho vzdelávania dospelých je možné získať čiastočnú alebo úplnú kvalifikáciu. Získavanie kľúčových kompetencií a základných zručností – teda aj čitateľskej, matematickej gramotnosti, jazykovej a digitálnej kompetencie – nie je na Slovensku legislatívne pokryté. .Aj napriek tomu, že v rámci kvalifikácie sa nadobúdajú zručnosti, vedomosti a kompetencie, žiadny s aktuálne platných akreditovaných programov ďalšieho vzdelávania nie je zameraný osobitne na zisk základných zručností.

Podľa zákona o CŽV môžu ďalšie (neformálne) vzdelávacie programy pre dospelých poskytovať aj všetky typy škôl. Zameranie ďalšieho vzdelávania na stredných i vysokých školách zvyčajne korešponduje s predmetmi a vzdelávacími obsahmi, ktoré sú náplňou školského vzdelávania. Rozsah ďalšieho vzdelávania, jeho formy a vzdelávacie aktivity sú prispôsobené špecifickým požiadavkám cieľovej skupiny dospelých.

Na lokálnej úrovni, predovšetkým pre účastníkov zo sociálne znevýhodneného prostredia, sú pomerne úspešné takzvané projekty druhej šance, ktoré umožňujú úspešné dokončenie základnej školy. Učebné osnovy v nich upravujú obsah učiva tak, aby účastníci dokázali zvládnuť obsah učiva siedmeho, ôsmeho a deviateho ročníka základnej školy v priebehu jedného školského roka. Ide však skôr o jednotlivé iniciatívy ako celoplošné riešenia.

Absolventi tohto vzdelávania môžu pokračovať v štúdiu na strednej škole a ďalej si zvyšovať kvalifikáciu.

|  |
| --- |
| **BOX 1** Stredná odborná škola podnikania a služieb v Lipanoch má už 11 rokov zriadené elokované pracovisko vo Varhaňovciach (okres Prešov), kde vzdeláva žiakov zo sociálne znevýhodneného prostredia v dvojročnom učebnom odbore výroba konfekcie (učebný odbor skupiny F, kde počas štúdia žiak môže získať aj základné vzdelanie aj výučný list). Nakoľko viacero absolventov denného štúdia sa zamestnalo v blízkych Košiciach vo firmách, ktoré šijú poťahy pre slovenské automobilky, táto skutočnosť sa v obci/rómskej komunite postupne stala známou a začala vzbudzovať záujem zo strany dospelej rómskej komunity v obci. Na základe spolupráce miestnej samosprávy a  sa od 1. 9. 2016 otvorila možnosť štúdia aj pre dospelých z rómskej komunity vo Varhaňovciach na to, aby záujemcovia mohli využiť druhú šancu pre získanie odborného vzdelania. V externej forme štúdia v odbore odevná konfekcia študovalo v školskom roku 2019/2020 20 žien. Ďalšie prínosy otvorenia externého štúdia sa vo Varhaňovciach prejavujú v znižovaní počtu poberateľov dávok v hmotnej núdzi, lebo viacerým členom komunity sa podarilo zamestnať, čo prispieva k zlepšovaniu sociálno-ekonomickej situácie jednotlivých rodín a komunity ako celku. Sledovanie konkrétnych prínosov vzdelávania na lokálnej úrovni a ich pomenovanie a prezentácia komunite by sa mali stať dôležitou súčasťou komunikácie stredných škôl o výhodách druhošancového vzdelávania pre komunitu nízkokvalifikovaných občanov. Na uvedenom príklade je vidieť, že v prípade dostatočnej informovanosti o prínosoch vzdelávania a dostatočnej ochote a súčinnosti lokálnych aktérov (starostka a riaditeľ školy), je možné počítať so zvýšenou motiváciou vzdelávať sa aj u ľudí s nízkym stupňom vzdelania alebo bez vzdelania. Zároveň je to príklad dokazujúci potrebu citlivého reagovania na lokálne potreby trhu práce a promptného zriaďovania študijných odborov podľa potrieb zamestnávateľov.  |

##  Opatrenia aktívnej politiky trhu práce

Miera zamestnanosti medzi ľuďmi z prostredia MRK v porovnaní s väčšinovou populáciou významne zaostáva, napriek tomu sú títo menej zastúpení i v programoch aktívnej politiky trhu práce. Ústredie práce, sociálnych vecí a rodiny ako inštitúcia zodpovedná za realizáciu aktívnej politiky trhu práce, etnické dáta o účastníkoch jednotlivých programov nezbiera, preto tvrdenie o nepomernom zastúpení ľudí z prostredia MRK nie je možné oprieť o jednoznačné údaje. Na základe dostupných údajov je však možné určiť počet pracovných miest vytvorených vďaka príspevku z úradu práce voči celkovému počtu registrovaných uchádzačoch o zamestnanie v obciach s prítomnosťou MRK a v obciach bez prítomnosti MRK. Na príklade obcí a miest z Prešovského samosprávneho kraja je možné tvrdiť, že pomer nových pracovných miest vytvorených vďaka príspevku z úradu práce voči celkovému počtu registrovaných uchádzačov o zamestnanie v obciach bez prítomnosti MRK dosahuje 23,6 % zatiaľ čo v obciach s prítomnosťou MRK to je len 15,9 %. (Polačková, 2020)[[53]](#footnote-53).

* + - 1. Aktivačné práce

Opačný trend je možné sledovať pri tzv. aktivačnej činnosti[[54]](#footnote-54), ktorá je stereotypne asociovaná s ľuďmi z prostredia MRK a je realizovaná častejšie v obciach s prítomnosťou MRK. Podľa prieskumu rómskych domácností realizovaného UNDP[[55]](#footnote-55) v roku 2010, sa na aktivačných prácach v priemere zúčastňovalo 47 % Rómov v porovnaní s 5 % počtu obyvateľov žijúcich v blízkosti rómskych osídlení. Viaceré výskumy upozorňujú, že aktivačné práce, ktorých cieľom je „udržanie pracovných návykov účastníkov aktivačných prác“[[56]](#footnote-56), nie sú efektívnym nástrojom pre zvyšovanie šance účastníkov nájsť si bežné zamestnanie. Z pohľadu úspešnosti účastníkov aktivačných prác na trhu práce, aktivačné práce patria k najmenej úspešným opatreniam, nakoľko až 80% účastníkov sa v období 12 mesiacov po ukončení účasti vráti späť do evidencie uchádzačov o zamestnanie (Karasová et al., 2019[[57]](#footnote-57)). Dôvody nízkej úspešnosti účastníkov aktivačných prác je možné hľadať v nízkom vzdelanostnom profile účastníkov, nízkej ekonomickej výkonnosti regiónov, v ktorých sa aktivačné práce vykonávajú najčastejšie a absentujúcej podpornej štruktúre zameranej na zvyšovanie zručností účastníkov aktivačných prác. Napriek tomu, že vo výkone aktivačných prác na miestnej úrovni existujú viaceré rozdiely, vo všeobecnosti je možné tvrdiť, že samosprávy nemajú dostatočné kapacity (či finančné alebo personálne), ktoré by mohli využiť v prospech podpory účastníkov aktivačných prác, vďaka čomu sa vykonávané činnosti sústreďujú najmä na mechanické činnosti bez pridanej hodnoty (Mýtna Kureková et al. 2014)[[58]](#footnote-58).

Napriek všeobecnej praxi, v realizácii aktivačných prác je v teréne možné nájsť rôzne inovácie, ktoré je možné zdieľať s inými samosprávami ako príklady praxe. Vo všetkých však platí, že ide o osobné odhodlanie starostu/starostky obce, prípadne členov obecného zastupiteľstva.

Vo viacerých prípadoch sú aktivačné práce vnímané ako úspešný nástroj výberu zamestnancov pre ďalšie možné pracovné miesta vytvorené samosprávou alebo miestnymi podnikateľmi, prípadne ako dôležitý nástroj miestnej ekonomiky podporujúci miestny rozvoj (Ravasz, 2019)[[59]](#footnote-59). Viaceré obce prostredníctvom aktivačných prác pomáhajú účastníkom získať konkrétne pracovné zručnosti (napr. v oblasti stavebníctva), systematické posilňovanie základných zručností v zmysle čitateľských, matematických alebo počítačových zručností sa však v súvislosti s výkonom aktivačných prác v praxi neobjavuje.

* + - 1. Integračné sociálne podniky

Podobnú situáciu je možné konštatovať i v prípade ďalšieho nástroja aktívnej politiky trhu práce, ktorým sú integračné sociálne podniky. Fungovanie integračných sociálnych podnikov je podmienené prijatím samostatnej právnej úpravy z roku 2018[[60]](#footnote-60), od ktorej sa očakávalo zlepšenie možnosti pre zamestnávanie znevýhodnených uchádzačov o zamestnanie. Toto sa síce v praxi deje, v jednotlivých integračných sociálnych podnikoch sa však doposiaľ kladie len malý dôraz na posilňovanie základných zručností. Integračné sociálne podniky sú v teréne vnímané ako efektívny nástroj pre zamestnávanie znevýhodnených uchádzačov o zamestnanie, uprednostňovaní sú však tí, ktorí sú na prácu najlepšie pripravení a sú schopní bezprostredne začať podávať čo najlepšie výkony. Zamestnanie v integračnom sociálnom podniku je v teréne vnímané ako, plnohodnotné (aj keď len dočasné) zamestnanie a nie ako príprava na otvorený trh práce. Aktivity zamerané na posilňovanie základných zručností, ktoré bezprostredne nesúvisia s pracovnými úlohami, sa v praxi takmer nevykonávajú. Prekážkou pri realizácii aktivít zameraných na posilňovanie základných zručností zamestnancov sociálnych podnikov sú i nedostatočné nástroje zamerané na podporu takýchto aktivít a chýbajúci ekosystém organizácii a iniciatív, ktoré by tieto aktivity boli pripravené vykonávať.

* + - 1. Iniciatívy zamestnávateľov

Nakoľko miera základných zručností významnou mierou ovplyvňuje každodennosť tak samotného nositeľa ako i jeho okolia, problematika nízkej miery základných zručností sa v ostatnom období posunula do centra pozornosti tak subjektov verejného ako i podnikateľského a mimovládneho sektora.

Zamestnávatelia v nedávnom období ekonomickej konjunktúry začali nedostatok základných zručnosti pociťovať veľmi intenzívne. Vzhľadom na nedostatok disponibilnej pracovnej sily títo začali zamestnancov hľadať aj medzi skupinami ľudí, o ktoré v minulosti nemali záujem. Nedostatok odborných zručností alebo nedostatočná prax prestali byť pre zamestnávateľov prekážkou a tieto zamestnávatelia dokázali kompenzovať rýchlymi a adresnými vzdelávacími programami. Do popredia sa však začali stále viac dostávať prekážky súvisiace s nedostatkom základných zručností a neschopnosťou základné zručnosti uplatňovať v bežnom pracovnom živote. Mnohí zamestnávatelia zamestnávajúci zamestnancov s nízkou mierou dosiahnutého vzdelania postupne začali zisťovať, že zamestnanci nie sú schopní pokyn/informáciu abstrahovať z písaného textu, nevedia rozlíšiť základne geometrické tvary, formuláre vypĺňajú na základe natrénovaného mechanického kopírovania atď.

Časť zamestnávateľov na zistenia reagovala zvýšením hranice minimálneho dosiahnutého vzdelania, čim sa vyššie uvedeným situáciám vyhla avšak problém nedostatku disponibilnej pracovnej sily začala pociťovať ešte intenzívnejšie. Viacerí zamestnávatelia však reagovali opačne a títo začali vytvárať programy špeciálne určené pre ľudí s nízkou mierou kvalifikácie alebo nedostatočnými pracovnými návykmi, ktorí sú od trhu práce najviac vzdialení, pričom prioritne sa zamerali na prácu s ľuďmi z prostredia marginalizovaných rómskych komunít.

Jednotlivé firmy ku výzve pristupovali rôzne. Existujú príklady firiem, ktoré sa podporné programy snažili vytvoriť samé. Zväčša ide o firmy strednej veľkosti z ekonomicky silnejších regiónov, ktoré sa snažili zamestnávať ľudí z prostredia MRK z východného Slovenska. V dobrej vôli sa majitelia/manažéri týchto firiem snažili podporovať zamestnanca aj s jeho rodinou. Pri svojich snahách však nevedome ignorovali základné princípy sociálnej práce a ich snahy sa obyčajne skončili neúspešne, s veľkou mierou frustrácie u všetkých zúčastnených a posilnením všetkým negatívnych stereotypov o ľuďoch z prostredia MRK na strane zamestnávateľov.

Na druhej strane existuje viacero skvelých príkladov, ktoré sú inšpiráciou nie len pre zamestnávateľov na Slovensku ale i v zahraničí. Spoločným menovateľom úspešných príkladov je spolupráca s organizáciou špecializujúcou sa na prácu s vybranou cieľovou skupinou (či sú to ľudia z prostredia MRK, ľudia so zdravotným postihnutím alebo iné cieľové skupiny), aktívne zapojenie ďalších zamestnancov firmy (budúcich kolegov), jasné pravidlá na strane zamestnávateľa, odhodlanie podporné programy realizovať dlhodobo a plnohodnotná integrácia úspešných účastníkov podporných programov medzi ostatných zamestnancov.

Ilustráciou takého programu je iniciatíva spoločnosti WHIRLPOOL SLOVAKIA spol. s r.o. v priestoroch jej výrobného podniku v Poprade, kde vytvorila tréningové centrum pre budúcich zamestnancov.

|  |
| --- |
| **BOX 2**WHIRLPOOL SLOVAKIA spol. s r.o. na Slovenskom trhu pôsobí viac ako 20 rokov, je jedným z najväčších zamestnávateľov na Slovensku a jednotkou vo výrobe bielej techniky na Slovensku.Výrobný podnik spoločnosti je lokalizovaný v Poprade - Matejovciach, v regióne s vysokým podielom ľudí žijúcich v prostredí marginalizovaných rómskych komunít. Veľká časť kandidátov na zamestnanie v spoločnosti dosahuje len základne vzdelanie a/alebo pochádza z prostredia MRK. Personálnou politikou firmy je zamestnávať čo najviac ľudí z regiónu a na pracovisku vytvárať kultúru vzájomného rešpektu, dôvery, vzdelávania a inklúzie. Spoločnosť sa snažila znížiť počet predčasných skončení pracovného pomeru, ktoré najčastejšie súviseli s nedostatočnou mierou základných zručností zamestnancov a s nedostatočným zaškolením. Prirodzeným riešením bolo vybudovanie tréningového a rekvalifikačného centra, ktoré vzniklo priamo v areáli výrobného závodu. Aktivity centra sa okrem realizácie adaptačného tréningu a širokého spektra vzdelávacích programov zameriavajú aj na overovanie schopností a predispozícií pre prácu vo výrobe a následné na identifikáciu vhodnej pracovnej pozície pre konkrétneho kandidáta na zamestnanie. Centrum poskytuje uvedené služby aj ďalším výrobným spoločnostiam v regióne, spolupracuje s Úradom práce, sociálnych vecí a rodiny, študentom ponúka príležitosť vykonávať odbornú prax a spolupracuje s viacerými organizáciami, ktorých cieľom je vzdelávanie a zvyšovanie zamestnateľnosti ľudí vzdialených od trhu práce. Centrum pri svojich aktivitách využíva vedomosti a skúsenosti zamestnancov výroby, ktorí aj vzdelávanie a tréningy realizované centrom vykonávajú. Rovnako metódy overovania alebo zaškoľovania boli vytvorené interne zamestnancami výrobného podniku. Pri zapájaní ľudí z prostredia MRK spoločnosť spolupracuje s viacerými komunitnými centrami. S pomocou komunitných centier spoločnosť identifikuje uchádzačov o zamestnanie, ktorí sú následne zapojení do aktivít centra.V roku 2018 rekvalifikačnými aktivitami centra prešlo 36 uchádzačov o zamestnanie, v roku 2019 to už bolo 450 uchádzačov. Vo väčšine prípadov ide o uchádzačov, ktorí sú mimo trhu práce dlhodobo. Približne 60 % z týchto ľudí je po absolvovaní rekvalifikačného kurzu, v rámci ktorého sa venuje pozornosť aj posilneniu základných zručností, pripravená sa zapojiť do pracovného procesu v akejkoľvek výrobnej firme. Spustením rekvalifikačného a tréningového centra spoločnosť zaznamenala prakticky okamžité zvýšenie kvality a pripravenosti nových zamestnancov, jednoduchší proces adaptácie nielen do pracovného procesu ale i samotného kolektívu. Podľa údajov spoločnosti, čas potrebný na zaškolenie sa vďaka individuálnemu prístupu realizovaného Centrom skrátil o 72 %. V roku 2019 sa v porovnaní s predchádzajúcimi rokmi tiež znížila miera predčasného ukončovania pracovnoprávneho vzťahu zo strany zamestnancov o 49 % |

* + - 1. Komunitné centrá

Komunitné centrá spolufinancované z prostriedkov Európskeho sociálneho fondu sú v zmysle zákona 448/2008 Z.z. o sociálnych službách považované za sociálnu službu krízovej intervencie, čo znamená, že:

 1. poskytujú

i.) základné sociálne poradenstvo,

ii.) pomoc pri uplatňovaní práv a právom chránených záujmov,

iii.) pomoc pri príprave na školské vyučovanie a sprevádzanie dieťaťa do a zo školy a školského zariadenia;

2. vykonávajú preventívne aktivity, a

3. zabezpečujú záujmovú činnosť.

V programovom období 2017-2020 bolo na činnosť komunitných centier z prostriedkov ESF alokovaných približne 80 mil. EUR a bola podporená činnosť približne 200 komunitných centier z celého Slovenska. Veľká časť komunitných centier je realizovaná samosprávou, významným hráčom sú však i neziskové organizácie (viď. box 2).

|  |
| --- |
| **BOX 3**Činnosť komunitných centier sa zameriava na mobilizáciu vnútorného potenciálu a aktivizáciu svojich klientov. V prípade komunitných centier lokalizovaných v obciach s prítomnosťou ľudí z prostredia MRK sa významná časť aktivít komunitného centra sústreďuje aj na vytváranie a posilňovanie kontaktov medzi rómskou a nerómskou časťou obce. Napriek tomu, že veľká časť aktivít komunitných centier sa sústreďuje na prácu s deťmi, pre dospelých ľudí komunitné centrá často predstavujú prvý kontaktný bod v riešení najrôznejších životných situácii. Mnohé komunitné centrá sa tiež sústreďujú na realizáciu programov neformálneho vzdelávania pre dospelých. Aktivity komunitného centra sú obyčajne definované potrebami komunity, v ktorej konkrétne komunitné centrum pôsobí. Nezisková organizácia Človek v ohrození v rámci svojho Programu sociálnej inklúzie prevádzkuje päť komunitných centier v piatich rôznych lokalitách. V každom z komunitných centier pracujú traja zamestnanci. Práci s dospelými v súvislosti s posilňovaním ich základných zručností sa najvýraznejšie venuje komunitné centrum v Kojaticiach (okres Prešov). Toto pracuje so skupinou približne 200 ľudí z prostredia marginalizovanej rómskej komunity. Rómske osídlenie v Kojaticiach je od obce separované, všetci obyvatelia osídlenia využívajú neštandardný zdroj vody, životné podmienky v osídlení je možné považovať za extrémne náročne. V minulosti bolo zriedkavosťou, keď mal niekto z rómskeho osídlenia v Kojaticiach štandardné zamestnanie. Situácia sa postupne začína meniť aj vďaka aktivitám komunitného centra. Zamestnanci komunitného centra realizujú s dospelými obyvateľmi individualizované kurzy gramotnosti. Obsahom kurzov je opakovanie zručnosti písať, čítať, prípadne ovládať základy geometrie. Kurzy sú realizované v maximálne neformálnej atmosfére, v trvaní niekoľko minút denne. Motiváciou zo strany obyvateľov rómskeho osídlenia sa do týchto aktivít zapájať je snaha uspieť na pracovnom pohovore a možnosť získať zamestnanie. Zamestnanci centra spolupracujú s viacerými zamestnávateľmi, úlohy ktoré účastníkom týchto vzdelávacích aktivít zadávajú sú veľmi prakticky orientované. Ku koncu roka 2019, aj vďaka aktivitám komunitného centra, malo štandardné zamestnanie 11 ľudí z rómskeho osídlenia. |

Základným problémom komunitných centier, tak ako sú realizované, je ich udržateľnosť, nakoľko tieto sú financované len na projektovej báze a nejasným modelom financovania po vyčerpaní príspevku z ESF.

* + - 1. Terénna práca organizácií tretieho sektora

Jednou z foriem realizácie podporných opatrení, ktorá je bežne realizovaná v zahraničí je vytváranie partnerstiev najrôznejších organizácii, medzi ktorými významnú úlohu zohrávajú neziskové a mimovládne organizácie. Aj vďaka extrémne limitovaným finančným zdrojom určeným pre činnosť MVO v SR sú však ich aktivity v súvislosti s MRK vykonávané v teréne v porovnaní s minulosťou pomerne nevýrazné a realizované takmer výlučne na miestnej úrovni. Veľká časť aktivít sa realizuje na čisto dobrovoľnej báze bez možnosti profesionalizácie svojej činnosti. Na Slovensku rovnako neexistuje ani systém zapájania MVO do výkonu verejných služieb v zmysle nákupu služieb MVO v prospech zabezpečenia verejných politík, čo je pomerne bežné v zahraničí.

|  |
| --- |
| **BOX 4**Medzi najvýraznejšie organizácie pracujúce v teréne dnes určite patrí nezisková organizácia Človek v ohrození, ktorá prevádzkuje viacero komunitných centier a realizuje program podpory zamestnanosti; občianske združenie ETP Slovensko, ktoré rovnako prevádzkuje niekoľko komunitných centier, realizuje mentorský program pre deti z prostredia MRK a v minulosti realizovala program svojpomocnej výstavby. Za inovatívnu a nesmierne cennú iniciatívu je určite možné považovať občianske združenia Cesta von, ktoré realizuje systematickú podporu rodičovstva a podpory detí vo veku do troch rokov pod názvom Omamy.Medzi organizáciami pôsobiacimi na lokálnej úrovni je určite potrebné spomenúť Komunitné centrum minorít z Veľkého Krtíša známe svojim prístupom ku zapájaniu Rómov do revitalizácie obytných domov, ktoré okolie považuje za rómske geto, združenie Za lepší život z Rankoviec, ktoré realizuje program svojpomocnej výstavby domov spojený s programom šetrenia; organizáciu Ľudia a perspektíva z Krompách, ktorá v integračnom sociálnom podniku zamestnáva niekoľko desiatok ľudí a poskytuje im individualizovanú podporu. Podobným aktivitám sa venuje aj Združenie mladých Rómov z Valaskej. Za zmienku stoji i organizácia Detstvo deťom z Dobšinej, ktorá sa sústreďuje na výchovu k rodičovstvu a prevenciu otehotnenia mladých dievčat. |

Žiadna z týchto organizácii však svoje aktivity nerealizuje na základe výsledkov premyslenej diagnostiky základných zručností, aktivity zamerané na podporu základných zručností realizujú skôr intuitívne na základe poznania terénu a bezprostredných potrieb cieľovej skupiny.

ČASŤ 2

# 2. Základné zručnosti na Slovensku – základné otázky. Analýza kvalitatívnych údajov

***Ivana Studená***

Základné zručnosti sú nevyhnutným predpokladom pre plnohodnotný život každého dospelého. Kvalifikovaná pracovná sila je hlavnou hybnou silou hospodárskeho rastu a sociálnej súdržnosti v národnej alebo regionálnej/lokálnej ekonomike. Silné základné zručnosti sú tiež predpokladom získania ďalších zručností a podieľania sa na vzdelávaní ako prostriedku pre vyrovnávanie sa s technologickou zmenou a automatizáciou. Napriek tomu však dospelí s nízkou úrovňou vzdelania a kvalifikácie aj v rozvinutých krajinách stále málo využívajú príležitosti na vzdelávanie.

Základné zručnosti v oblasti programov vzdelávania dospelých, ktoré by vyžadovali podporu verejného financovania sú na Slovensku relatívne novou tematickou oblasťou. Štrukturálne problémy na trhu práce s vysokou mierou nezamestnanosti dominovali politickému priestoru od deväťdesiatych rokov, a preto nie je prekvapujúce, že politiky a nástroje s istými prvkami vzdelávania dospelých vyvinuté začiatkom 21. storočia boli výrazne zamerané na dopyt po pracovnej sile vďaka programom, ktoré ponúkali odbornú prípravu zameranú na rekvalifikáciu registrovaných nezamestnaných. Jedným z dôvodov nedostatočne rozvinutých politík a opatrení zameraných na základné zručnosti mohol byť relatívne nízky podiel dospelých s nízkou úrovňou vzdelania v rámci populácie a relatívne dobré umiestnenie v rebríčku hodnotenia úrovne zručností dospelých (PIAAC) za posledné roky. Avšak, očakávaný negatívny trend úrovne zručností dospelých podľa výsledkov nedávnej štúdie PISA u 15-ročných žiakov, ako aj zvýšený počet osôb s predčasne ukončenou školskou dochádzkou naznačuje, že riešenia základných zručností by sa mali pomerne skoro stať prioritnou témou.

Pri vyvíjaní metodologického prístupu pre túto správu sme sa zamerali na základné otázky ohľadne problematiky podpory aktivít pre vzdelávanie dospelých v základných zručnostiach s dôrazom na podporu dospelých s nízkou úrovňou vzdelania na Slovensku. Na Slovensku je výskum účasti dospelých na vzdelávaní alebo inštitucionálnej architektúry poskytovania vzdelávania dospelých obmedzený. Poskytovanie vzdelávania v oblasti základných zručností je nedostatočné, alebo dokonca úplne chýba (napr. Boeren et al, 2019).

Táto časť správy je založená na analýze kvalitatívnych informácií zozbieraných z polo-štruktúrovaných rozhovorov s relevantnými zainteresovanými stranami kombinovanými so sekundárnym výskumom a relevantnými ukazovateľmi údajov od Eurostatu. Respondenti boli identifikovaní prostredníctvom koordinačných sietí EPALE, a prostredníctvom diseminačných aktivít a regionálnych seminárov projektu BLUESS alebo EPALE. Pri výbere respondentov sme uplatnili nasledujúce kritériá: aktivity a expertná znalosť responsdenta aspoň v jednej z oblastí:

* Cieľová skupina dospelých s nízkou úrovňou vzdelania resp. kvalifikácie,
* Vzdelávanie dospelých, základných zručností na pracovisku (zamestnávateľ) alebo v rámci poskytovania sociálnej služby (úrad práce, mimovládne organizácie)

alebo odborných pracovníkov a

Na identifikáciu najvhodnejších respondentov sme použili rozhovory kľúčových informátorov s podporou identifikácie respondentov metódou snehovej gule. Otázky na respondentov sa zamerali na i) mapovanie povedomia respondentov o základných zručnostiach v oblasti činnosti respondentov, ii) získavanie informácií o cieľových skupinách dospelých a o ich úrovni základných zručností v oblasti odbornej aktivity respondentov alebo na základe skúseností mimo pracoviska, iii) mapovanie funkčnosti aktuálnych legislatívnych a organizačných rámcov ktoré sú pre podporu základných zručností dospelých relevantné, iv) mapovanie aktérov ktorí sú pre základné zručnosti dospelých relevantní. Polo-štruktúrované rozhovory boli navrhnuté s otvorenými definíciami pre základné zručnosti a cieľové skupiny dospelých nízkou úrovňou vzdelania. Cieľom bola identifikácia toho, ako rôzni aktéri vnímajú nedostatky v zručnostiach a ich prejavy u dospelých, ako sa cieľové skupiny líšia a ako je možné zmysluplne definovať podskupiny dospelých s nízkou úrovňou vzdelania alebo kvalifikácie na Slovensku. Rozhovory boli prepisované, anonymizované a analyzované pomocou obsahovej analýzy.

Situácia osôb s nízkou úrovňou kvalifikácie: prevláda pohľad na trh práce

Dlhodobé zameranie na okamžité zaradenie do pracovného procesu., Politiky zamerané na systematickú podporu vzdelávania dospelých pre osoby s nízkou úrovňou kvalifikácie neboli na Slovensku počas posledných desaťročí prechodu z centrálne plánovaného systému rozvíjané. Slovensko sa vysokou mierou nezamestnanosti zaoberá už od začiatku post-socialistickej éry v deväťdesiatych rokoch[[61]](#footnote-61). V podiele dospelých s minimálne stredným nižším vzdelaním na celkovej populácii je Slovensko na prvých miestach v porovnaní s EÚ, čiže má v rámci EÚ aj jeden z najnižších podielov populácie s úrovňou vzdelania nižšou ako ISCED 2, t. j. tí, ktorí neukončili druhý stupeň základnej školy. Avšak v dlhodobej nezamestnanosti dospelých s úrovňou vzdelania nižšou ako ISCED 2 je Slovensko dlhodobo najslabšou krajinou v EÚ. Nezamestnanosť je preto prioritným problémom avšak potreba verejnej podpory vzdelávania dospelých sa bola chápala ako cesta ku okamžitej zamestnateľnosti. V rámci štrukturálnych zmien spojených s hospodárskym prechodom bola zaznamenaná zvýšená potreba rekvalifikácie.

Vyslovené zameranie na politiky vzdelávania dospelých na Slovensku je preto nevýrazné a motivujú ho iniciatívy EÚ v tejto oblasti. Slovensko vstúpilo do EÚ v roku 2004 ako súčasť „veľkého“ pripojenia 10 postkomunistických krajín a načasovanie vstupu do EÚ zohralo úlohu pri začatí a zosúladení agendy celoživotného vzdelávania dospelých s iniciatívou EÚ. Počas rokov prípravy na vstup do EÚ prebiehali aktivity na úrovni politiky EÚ, ktoré v roku 2001 viedli k memorandu EÚ o celoživotnom vzdelávaní. Slovensko sa zapojilo do konzultačného procesu memoranda o celoživotnom vzdelávaní ako kandidátska krajina. Realizované programy, ktoré nasledovali, boli financované zvyčajne z fondov EÚ v rámci služieb zamestnanosti a boli dostupné pre registrovaných nezamestnaných. Poskytovanie odbornej prípravy pre dospelých s nízkou úrovňou vzdelania financované z verejných prostriedkov sa rozvíjalo v súvislosti s rekvalifikáciou a väčšinou v kontexte aktívnych politík trhu práce, ktoré ponúkajú financovanie odbornej prípravy. Pokiaľ ide o podporu konkrétnych cieľových skupín a najmä dospelých s nízkou úrovňou vzdelania, neexistuje žiadny systém vzdelávania dospelých alebo celoživotného vzdelávania, ktorý by zaviedol finančné alebo nefinančné stimuly na podporu účastníkov vzdelávania s nízkou úrovňou vzdelania. Nezamestnané osoby s nízkou úrovňou vzdelania majú najnižšiu šancu zúčastniť sa existujúcich programov zameraných na získanie nových zručností (rekvalifikáciu) (Sprlak 2016).

Účasť dospelých na vzdelávaní je nízka a nevyrovnaná. Slovensko má slabé výsledky v rámci účasti na vzdelávaní dospelých. Miera účasti meraná výberovým zisťovaním pracovných síl – modulom vzdelávania dospelých (aspoň jednou vzdelávacou aktivitou za posledné 4 týždne) bola v poslednom desaťročí systematicky nízka, pričom prakticky nedošlo k zlepšeniu cieľa ET2020 na 15 %, keďže v roku 2019 bola miera účasti 3,6 %, čo je pod úrovňou roku 2011. Podľa účasti nameranej prieskumom vzdelávania dospelých v období posledných 12 mesiacov sa Slovensko sa umiestnilo nad priemer EÚ, ale v rovnakom prieskume Slovensko patrí medzi najslabšie krajiny z hľadiska dĺžky vzdelávacích aktivít dospelých.

Obrázok 1 2019 Účasť dospelých na vzdelávaní za posledné 4 týždne [25 – 64 rokov]

Nevyrovnaná účasť. Podľa zásady „nezabudnúť na nikoho“ (Unesco, 2019) sa vyžaduje, aby rovnosť a začlenenie do vzdelávania dospelých boli základom účinných politík vzdelávania dospelých. Európska sociálna charta považuje zásadu „Každý má právo na kvalitné a inkluzívne vzdelávanie, odbornú prípravu a celoživotné vzdelávanie, aby si udržal a získal zručnosti, ktoré mu umožňujú plnohodnotnú účasť v spoločnosti a úspešné zvládnutie prechodov na trhu práce“[[62]](#footnote-62) za najdôležitejšiu. Realizácia tejto zásady na Slovensku v rámci podpory vzdelávajúcich sa dospelých s nízkou úrovňou vzdelania napriek tomu nepokračuje. Jeden z dôvodov by mohol súvisieť s obmedzeným pochopením prepojenia medzi nerovnosťou vo vzdelávaní dospelých a hospodárskou výkonnosťou. Nedávny výskum potvrdil, že náklady na nerovnosť v účasti dospelých na vzdelávaní môžu byť vysoké aj v súvislosti s hospodárskym rastom a že podpora rovnakej účasti a začlenenie osôb s nízkou úrovňou vzdelania do vzdelávania je spojená s pozitívnym hospodárskym rastom (Cabus et al. 2018). Na Slovensku sú výrazne zastúpené nerovnosti v účasti na vzdelávaní podľa úrovne vzdelania a sociálno-ekonomických charakteristík. Údaje o miere účasti dospelých na vzdelávaní dostupné v posledných rokoch čo sa týka osôb s nízkou úrovňou vzdelania (merané podľa dosiahnutého vzdelania) Eurostat prehodnotil ako nespoľahlivé, a preto momentálne nemáme porovnateľné údaje. Podľa údajov PIAAC, ktoré vychádzajú z úrovne základných zručností, sa Slovensko v roku 2015 umiestnilo celkom priaznivo, no musíme byť obozretní. Mnoho osôb so slabými výsledkami sa vyskytuje v segregovaných komunitách a často v osadách rómskych komunít, ktoré sú v štatistike nedostatočne zastúpené.

Dospelí s nízkou úrovňou vzdelania sa obzvlášť ťažko zapájajú do vzdelávacích príležitostí, pretože nepovažujú vzdelávanie za spôsob, ako zlepšiť svoju situáciu a rodinné podmienky (napr. povinnosti starostlivosti o deti) obmedzujú účasť dospelých na vzdelávaní dospelých (Cabus, Stefanik 2018). Toto sú pravdepodobne dominantné faktory nízkej účasti osôb s nízkou úrovňou vzdelania na vzdelávaní na Slovensku.

Nízka úroveň dosiahnutého vzdelania. Štruktúra dosiahnutého vzdelania u dospelej populácie Slovákov je pozitívna v porovnaní s väčšinou krajín EÚ, keďže na Slovensku je jeden z najnižších podielov dospelých bez dosiahnutého aspoň nižšieho stredného vzdelania (teda úroveň nižšia ako SKKR 2). Systém formálneho vzdelávania vyvinutý v socialistickej ére s povinnou školskou dochádzkou 10 rokov stále zodpovedá za relatívne veľký podiel ľudí s dosiahnutým aspoň stredoškolským vzdelaním, ako aj vysoký podiel študentov v odbornom vzdelávaní. Slovensko je v skutočnosti stále jednou z krajín s najlepším výsledkom, čo sa týka vysokého podielu dospelých s ukončeným aspoň stredným vzdelaním. Dalo by sa očakávať, že tvorcovia politík na Slovensku nemali impulzy pre to aby problematika dospelých s nízkou úrovňou vzdelania bola prioritná.

Obrázok 2 Podiel 25 – 64-ročných dospelých s minimálne sekundárnym vzdelaním [ISCED 3 – 8]



Zdroj: autor, na základe Eurostatu [edat\_lfse\_03]

Zatiaľ čo podiel skupiny s nízkou úrovňou vzdelania je jedným z najnižších v EÚ, situácia osôb s nízkou úrovňou vzdelania na trhu práce na Slovensku sa zaraďuje medzi slabé. To sa odrazilo na pretrvávajúcej vysokej miere nezamestnanosti osôb s nízkou úrovňou vzdelania s veľkým podielom dlhodobo nezamestnaných dospelých s nižším ako sekundárnym vzdelaním (SKKR 0 – 2). Nízka kvalifikácia predstavuje najhoršie vyhliadky na trhu práce na Slovensku.

Situácia v štruktúre zručností a výsledkoch vzdelávania sa počas posledných rokov mení. Zatiaľ čo podiel osôb s nízkou úrovňou vzdelania je stále relatívne nízky, existuje negatívny trend zvyšovania prílivov, ktoré vytvárajú nové generácie s nízkou úrovňou vzdelania, keďže počet osôb s predčasne ukončenou školskou dochádzkou sa zvyšuje a situácia sa v jednotlivých regiónoch výrazne líši. Najhoršia situácia je na východnom Slovensku, kde podiel osôb s predčasne ukončenou školskou dochádzkou vzrástol v roku 2015 nad priemer EÚ a v roku 2019 sa dostal na úroveň 13,8 %.

Obrázok 3 Osoby s predčasne ukončenou školskou dochádzkou vo veku 18 až 24 rokov podľa regiónov NUTS2



Zdroj: autor, na základe Eurostatu [edat\_lfse\_16]

V dôsledku toho sa mierne zvyšuje aj podiel mladých ľudí s nízkou úrovňou dosiahnutého vzdelania, ktorá je stále blízko cieľovej úrovne 10 stanovenej v ET2020, pričom sa stále približuje k cieľovej úrovni v rastúcom trende oproti klesajúcemu trendu EÚ v rámci tohto ukazovateľa (pozri obr.).

Obrázok 4 Podiel 20 – 24-ročných dospelých s nižším ako sekundárnym vzdelaním [ISCED 0 – 2]



Zdroj: autor, na základe Eurostatu [edat\_lfse\_03]

Všeobecne akceptovaná a prevládajúca predstava o nízkej úrovni zručností súvisí s dosiahnutou úrovňou vzdelania. Osobami s nízkou úrovňou vzdelania sa rozumejú dospelí s formálnym vzdelaním na úrovni štatistickej klasifikácie nižšej ako 2. Na Slovensku to zodpovedá nižšej úrovni ako dokončenie základnej školy. Povinná školská dochádzka je definovaná ako dochádzka trvajúca najmenej 10 rokov. Nedokončené základnej školy preto znamená opakovanie jedného alebo viacerých ročníkov počas základnej školy. Počet žiakov, ktorí opakujú ročníky, sa zvyšuje, a vyznačuje sa veľkými regionálnymi rozdielmi. Podľa neoficiálnych dôkazov je pravdepodobné, že väčšina prípadov prevláda u žiakov z marginalizovanej rómskej komunity (ďalej MRK). Slabé sociálne zázemie je však stále dôležitejším faktorom problémov s dosiahnutými akademickými výsledkami v nižších ročníkoch.

Nedávny výskum poukázal aj na systematicky zanedbávaný jazykový problém detí z MRK pri nástupe do školy ako na jednu z dôležitých prekážok pri učení, ktoré sa potom nevyhnutne prenášajú ďalej počas celého života.

Základné zručnosti a osoby s nízkou úrovňou vzdelania a kvalifikácie - vzájomná previazanosť a potreba holistického prístupu

Na Slovensku chýba rámec zabezpečovania základných zručností. Základné zručnosti v rámci poskytovania vzdelávania dospelých na Slovensku predstavujú chýbajúcu oblasť (Boeren et al. 2019) a neexistuje špecifický politický rámec pre gramotnosť a základné zručnosti dospelých (EC/EACEA/Eurydice, 2015b). v súčasnom politickom zriadení vo všeobecnosti možno konštatovať, že poskytovanie základných zručností sa chápe alebo dokonca stotožňuje s tzv. vzdelávaním „druhej šance“. Dospelí, ktorí neukončili nižšie stredné vzdelanie, sa môžu zúčastňovať programov „druhej šance“, ktoré môžu ponúkať základné alebo stredné školy, no ich štruktúra ani prístup nie sú prispôsobené potrebám vzdelávajúcich sa dospelých. Programy zamerané na prax boli vyvinuté na stredných školách OVP pre ľudí, ktorí nedávno predčasne ukončili školskú dochádzku (PUŠD) s pobočkami vo fyzickej blízkosti MRK. Tieto programy sú verejne financované a finančne atraktívne pre stredné školy, ale odborníci a profesionálni pracovníci, ktorí aktívne pracujú s MRK, ich vnímajú kriticky, pretože výsledky vzdelávania účastníkov sú nedostatočné. Učebné osnovy týchto programov boli upravené tak, aby si udržali študentov s nízkou úrovňou vzdelania, no nesústredili sa na poskytovanie základných zručností.

Viac informácií o rámci a programoch vzdelávania druhej šance sa uvádza v ďalších častiach tejto správy, ale v skratke môžeme skonštatovať, že programy druhej šance nie sú špecificky navrhnuté alebo vyvinuté pre vzdelávajúcich sa dospelých v rôznych životných etapách a jednotlivé osobné situácie sú prevažne komplikované. Počet účastníkov je nízky a málokedy zahŕňa staršie generácie. Programy nezahŕňajú posúdenie zručností pri vstupe do programu, preto je možné kombinovať účastníkov s rôznymi úrovňami zručností. Trvanie jeden rok nie je vhodné pre osoby s nízkou kvalifikáciu bez dobrých základných zručností. Projekty financované EÚ boli začiatkom 21. storočia zamerané na poskytovanie vzdelávania druhej šance, no zistilo sa, že boli neúčinné (Cedefop 2016).

Ostatné druhy poskytovania vzdelávania sú dostupné v rámci aktívnych politík trhu práce (APTP), a napriek tomu, že sa dajú považovať za prispievanie k základným zručnostiam (EC/EACEA/Eurydice, 2015b), programy tiež vyžadujú spoľahlivé základné zručnosti. Špecifické programy zamerané na gramotnosť nie sú v rámci APTP zabezpečované systematicky.

Vnímanie osôb s nízkou úrovňou vzdelania a kvalifikácie je prepojené s definíciou základných zručností. Pri riešení problémov programov s nízkou úrovňou vzdelania a programov základných zručností, ktoré by mohli podporiť zvyšovanie kvalifikácie, je nevyhnutné definovať nízku kvalifikáciu takým spôsobom, ktorý povedie k účinnému dosahu programov základných zručností na všetky príslušné cieľové skupiny.

Navrhujeme, aby sme sa pri identifikácii osôb s nízkou úrovňou vzdelania nespoliehali len na počet rokov školskej dochádzky a dosiahnutú úroveň vzdelania. Meranie podľa nízkej úrovne vzdelania nedokáže zachytiť heterogenitu osôb s nízkou úrovňou vzdelania vo vzťahu k trhu práce (Mytna-Kurekova et al. 2013), no my tvrdíme, že ten istý prístup je rovnako relevantný pre holistický pohľad na zručnosti, nielen zručnosti výslovne spojené s okamžitou zamestnateľnosťou. Musí sa zaviesť širšie pochopenie definície pojmu osôb s nízkou kvalifikáciou, aby bolo možné zachytiť rôzne príčiny nízkej kvalifikácie aj v kontexte riešení vzdelávania dospelých. Na základe toho navrhujeme, aby pojem základné zručnosti bolo možné použiť ako alternatívny pojem nízka kvalifikácia, to znamená, že môžeme považovať osoby s nízkou úrovňou kvalifikácie za osoby, ktoré nemajú dostatok základných zručností, a pojmy, „nízka kvalifikácia“ a „základné zručnosti“ sú vzájomne prepojené. Nízku úroveň kvalifikácie možno potom považovať za zložitý a dynamický situačný faktor, nie len v súvislosti s osobami, ktoré majú nízku úroveň vzdelania na úrovni ISCED 0 a ISCED 1, ale zobrať do úvahy aj viacnásobné zdroje nedostatku základných zručností okrem funkčných gramotností definovaných v školských osnovách.

Preto musí byť zavedená otvorená definícia základných zručností, aby sa umožnila interakcia bariér, ktoré musia dospelí prekonať, aby našli svoju „cestu zvyšovania úrovne zručností“. Navrhujeme tiež, aby sme sa na ľudí s nízkou úrovňou kvalifikácie pozerali ako na tých, ktorí nemajú základné zručnosti, t. j. zručnosti, ktoré vedú k spôsobilostiam potrebným na fungovanie v profesionálnom a osobnom živote. Preto sme sa v našom prístupe k mapovaniu situácie neriadili uzavretou definíciou základných zručností, ale ponechali sme priestor pre našich respondentov, aby špecifikovali svoj vlastný pohľad na základné zručnosti a cieľové skupiny dospelých, ktorým chýbajú základných zručnosti.

Základné zručnosti: hlavné otázky vychádzajúce z kvalitatívnej analýzy údajov.

Základné zručnosti ako tematická oblasť nie sú vo všeobecnosti jasne rozpoznateľné a pojem základných zručností nie je dostatočne podložený - toto pozorovanie sa opakuje po celú dobu realizácie projektu. Už v priebehu projektových aktivít sme identifikovali nejasnosť situácie v oblasti základných zručností, najmä v rámci regionálnych seminárov projektu BLUESS, ktoré zahŕňali cielené diskusie s príslušnými aktérmi.[[63]](#footnote-63), Povedomie o základných zručnostiach a riešeniach na podporu osôb s nízkou úrovňou vzdelania nad rámec služieb zamestnanosti je obmedzené.

V tomto dokumente sa preto odvolávame na základné zručnosti, pokiaľ ide o rešpektovanie a súlad s dynamickou povahou práce a reality života v súčasnosti. Základné zručnosti je potrebné vnímať ako otvorený koncept so základnými, ale nedostatočnými hlavnými zložkami čitateľskej gramotnosti, matematickej gramotnosti a digitálnych zručností. v rámci našich projektových a terénnych aktivít sme zhromaždili aj informácie o vnímaní nedostatku základných zručností a predstavu o základných zručnostiach ako nevyhnutných zručnostiach potrebných pre každého dospelého. Týmto spôsobom by sme podľa nášho názoru mohli zostaviť realistický prehľad vnímania základných zručností na Slovensku, aby sme v nadväznosti na projekt BLUESS lepšie pochopili podmienky na podporu a rozvoj programov základných zručností.

Hlavné zistenia o základných zručnostiach a ich nedostatku. Zhromaždené údaje potvrdili zložitosť základných zručností ako zručností, ktoré sú nevyhnutné pre každého dospelého na zabezpečenie zamestnateľnosti a úspechu v osobnom živote. Aj keď je jasné, že základné zručnosti ako matematická a čitateľská gramotnosť sú dôležité, prekvapujúco sa na ne nezameriavame. Naši respondenti so silnými odbornými znalosťami a skúsenosťami s nízkou úrovňou vzdelania zdôraznili dôležitosť získania ďalších potrebných zručností ako súčasť základných zručností (obrázok 5), ako sú komunikačné zručnosti, všeobecné životné zručnosti vrátane hlavných osobných návykov, rodičovských zručností. Matematická gramotnosť sa spomínala málokedy, no so základnými zručnosťami sa najčastejšie spájala finančná gramotnosť.

Nedostatok základných zručností a možností zvyšovania kvalifikácie sa u rôznych skupín obyvateľstva s nízkou úrovňou vzdelania výrazne líšia. Je zrejmé, že najšpecifickejšou podskupinou je MRK, ale medzi jednotlivými lokalitami s MRK sú veľké rozdiely. Programy na zvyšovanie kvalifikácie v rámci základných zručností na to musia reagovať.

Obrázok 5 Základné zručnosti relevantné pre dospelých s nízkou úrovňou vzdelania na Slovensku

 

*Zdroj: autorka, na základe údajov z rozhovorov*

Komunikácia o základných zručnostiach súvisí s praxou a špecifickými problémami rôznych cieľových skupín:

*„Určite sa stretávam s nedostatkom základných zručností (ZZ), obzvlášť s tou skupinou, s ktorou my pracujeme, to znamená marginalizované rómske komunity. Tam je veľký nedostatok ZZ, hlavne čo sa týka komunikácie a sociálnych zručností, ale aj takej občianskej uvedomelosti, hygienické návyky, zdravotné vedomosti a veci s tým súvisiace. Nehovoriac o tom, že tam chýba základná gramotnosť, matematická a jazyková.“ R3\_5\_9*

Viacerí respondenti uviedli finančnú gramotnosť skôr v súvislosti s čitateľskou gramotnosťou ako s matematickou:

*„No určite, stretávam sa, nazvime to digitálna zručnosť, to znamená práca s počítačom, to je jedna vec. Ďalšia vec, veľmi slabá finančná gramotnosť je na Slovensku... To evidentne a s tým súvisí potom aj čitateľská gramotnosť, prečítanie nejakej zmluvy, napísanie nejakej zmluvy, pochopenie nejakej zmluvy a s tým súvisia potom branie rôznych pôžičiek, úverov bez toho, aby človek jednoducho nejakým spôsobom bol schopný si uvedomiť, čo je pod tým podpísané.“ R2\_9\_13*

Nedostatky základných zručností sa odrážajú v pracovnom prostredí. Dôležitou súčasťou základných zručností sú životné zručnosti a schopnosť rozvíjať si návyky potrebné na zamestnateľnosť.

 *„...ale nevedeli sa prispôsobiť ani tomu pracovnému návyku, tomu tempu, že má chodiť do práce od pondelka do piatku, jeden týždeň doobeda, druhý týždeň poobede, jeden týždeň nočnú.“ (R10\_30\_31)*

Vzájomná prepojenosť rôznych oblastí zručností sa spomína v rôznych súvislostiach, napr. digitálne zručnosti a hľadanie zamestnania, rodičovstvo ako špecifická a komplexná oblasť, komunikačné zručnosti a schopnosť rozvíjať vzťahy.

*„Vlastne je také základné, teraz sa vyžaduje napísať životopis alebo ozaj prístup k tým informáciám, aj o pracovných miestach alebo rôznych možnostiach, o situácii na trhu práce, je väčšinou iba v digitálnej podobe.“ (R12\_36\_38)*

Ak sa nezameriame špecificky na osobitné cieľové skupiny, ale pozrieme sa na tento problém zo všeobecnejšej perspektívy, odpovede na to, čo sú základné zručnosti, nie sú jasne vymedzené, no existuje silné spoločné presvedčenie, že čitateľská a matematická gramotnosť nepostačujú a že základné zručnosti a to, čo je dôležité pre dospelých s nízkou úrovňou vzdelania, sa dynamicky mení. Holistický pohľad medzi základne zručnosti zahŕňa aj rodičovstvo:

*„...vo všeobecnej rovine sa to najviac dotýka zručností rodičovských a rodičovstvo/partnerstvo. Tak toto vidím ako keby najkľúčovejšie, a potom hneď v závese pracovné uplatnenie. a prečo pracovné uplatnenie až ako druhé? Pretože aj ľudia, ktorí majú dobré komunikačné zručnosti a dokážu si nájsť prácu a dokážu komunikovať, vedia pracovať so sociálnymi sieťami, majú digitálne kompetencie, často zlyhávajú v tých rodičovských zručnostiach a partnerských.“ (R7\_52\_56)*

Pohľad na zložky základných zručností je rozsiahly a rôznorodý. ale holistický pohľad na základné zručnosti poukazuje na to, ako môže prebiehať zvyšovanie kvalifikácie. Ak je rodičovstvo jednou z hlavných zručností a dospelí s nízkou úrovňou vzdelania potrebujú zvyšovanie kvalifikácie, program zameraný na rodičovstvo môže byť neformálnym tematickým prostredím pre programy zamerané na gramotnosť. Existujú jednotlivé príklady dobrej praxe v rámci iniciatív, ktoré najčastejšie vykonávajú mimovládne organizácie.

*„Vyberú si jedno (...tému) a vlastne na každej z tých tém pracuješ tak, že prispievaš ku čitateľskej, matematickej alebo inej zručnosti, ale pracuješ na téme, ktorá je pre Teba dôležitá. Napríklad vlastná budúcnosť, alebo životný plán, alebo niečo...“ (R7\_227\_230)*

Cieľové skupiny

Marginalizovaná rómska komunita (ďalej len MRK) sa často uvádza ako hlavná cieľová skupina, v ktorej sa vyskytujú jasné problémy s čitateľskou a matematickou gramotnosťou spolu s mnohými prekážkami a negatívnymi skúsenosťami z povinnej školskej dochádzky.

*„Tak, samozrejme, MRK, marginalizované rómske komunity u nás na východnom Slovensku, to je špecifický problém.“ R2\_21\_22*

V týchto cieľových skupinách však existujú veľké rozdiely. Odborným pracovníkom, ktorí pracujú s MRK, sú relatívne dobre známe špecifické geografické oblasti, v ktorých prevládajú rôzne problémy a potreby. Najaktívnejšími sú v tejto oblasti mimovládne organizácie.

Nízke získané vzdelanie (SKKR 0 – 1) je všeobecná definícia, ktorá často zahŕňa väčšinu ľudí z cieľovej komunity v MRK. Iné cieľové skupiny, ako aj strata zručností v dôsledku dlhodobej nezamestnanosti alebo pracovných pozícií s nízkou úrovňou vzdelania, sú veľmi dôležité pre situáciu na Slovensku. Staršie generácie sa často označujú za zraniteľné v dôsledku nedostatku digitálnych zručností, ale aj slabej finančnej gramotnosti, ktoré vedú k nesprávnym rozhodnutiam čo sa týka investícií a k vysokému výskytu starších osôb, ktoré sa stanú obeťami podvodných nákupov alebo investičných ponúk.

Celkovo sa pohľad na cieľové skupiny výrazne líši, s výnimkou všeobecného konsenzu, že hlavná cieľová skupina je marginalizovaná rómska komunita a tí, ktorí nedokončili všetky ročníky základnej školy (SKKR 0 – 1).

Podobne ako zložky základných zručností, aj obraz cieľových skupín je široký a rozmanitý. Rôzne cieľové skupiny sú prepojené a prelínajú sa (Obrázok 6).

Obrázok 6 Hlavné cieľové skupiny programov základných zručností

 

*Zdroj: autorka, na základe údajov z rozhovorov*

Riešenia a aktéri

Respondenti hovorili o vzdelávacích programoch druhej šance a o dostupných rámcoch na základných alebo stredných školách, no vo všeobecnosti sa zhodli, že rámec nie je dostatočný ani vhodný pre všetkých ani pre väčšinu dospelých a cieľových skupín. Napriek tomu chýbali konkrétne myšlienky o tom, ako by sa mohli poskytovať a podporovať základné zručnosti. Vo všeobecnosti sa odsúhlasilo, že by rámec mal byť flexibilný a mal by zahŕňať neformálne programy, a že pre znevýhodnené komunity musí byť dostupný v blízkosti ich obytných oblastí.

Spomenulo sa niekoľko príkladov oblastí, v ktorých aktéri miestnej samosprávy zohrávali hlavnú úlohu v úspešnom programe. Komunitné centrá a mimovládne organizácie poskytujú hodiny základných zručností pre deti aj dospelých.

*„Áno, robia to, komunitné centrá to robia podľa mňa úplne bežne, aj niektoré neziskovky, ktoré pracujú s touto cieľovou skupinou, robia sa doučovania. Aj naše komunitné centrá robia doučovania nie len pre deti, ale aj pre dospelých.“ (R3\_89\_91)*

Aktéri miestnej samosprávy môžu zohrávať hlavnú úlohu v propagácii a podporovaní programov alebo malých projektov pre dospelých s nízkou úrovňou vzdelania. Iniciatívy sa líšia čo sa týka typu, štruktúry a prevádzkovateľa. Spoločnou črtou programov s podporou prvkov základných zručností je, že sú na mieru navrhnuté pre potreby jednotlivcov, sú najúčinnejšie, ak sú neformálne a realizujú sa v prostredí zameranom na prax. Iniciatívy v oblasti základných zručností, ktoré prebiehajú v posledných rokoch, boli výsledkom vysokej motivácie konkrétnych miestnych vodcov, starostov alebo vodcov miestnych komunít. Boli vyjadrené obavy týkajúce sa prenosnosti takýchto dobrých príkladov do systémových opatrení:

*„...aj z týchto projektov s úradom práce v Xtown, s ktorými sme mali dobré partnerstvo, sme vycúvali, lebo sa z toho stala akási politická téma a zrazu bolo kopec vzdelávačiek, kde to, čo my sme dokázali urobiť za týždeň, ponúkali sa 3 mesačné kurzy....“ (R8\_23\_25)*

Riešenie pre osoby s nízkou úrovňou vzdelania musí odrážať viacrozmerný charakter nízkej kvalifikácie, ako aj nahromadených nevýhod alebo prekážok, ktoré musia osoby s nízkou úrovňou vzdelania prekonať, aby sa zúčastnili vzdelávacej aktivity. Vzdelávacie programy musia byť flexibilné a multidisciplinárne:

*„Musia byť stanovené také indikátory, ktoré sú reálne. To je prvá podmienka. a dlhodobá podpora musí byť realizovaná multidisciplinárne a medzirezortne.“ (R7\_250\_25)*

V súčasnosti existujú aktéri, ktorí poskytujú dlhodobú podporu zvyšovania základných zručností vrátane najzložitejších cieľových skupín, ako sú negramotní dospelí z MRK. Tieto aktivity často nie sú rozpoznané ako vzdelávacie aktivity zamerané na základné zručnosti, možno ani zo strany samotných aktérov, ktorí ich poskytujú.

Je dôležité, aby rámec poskytovania základných zručností ostal otvorený, aby sa mohol rozvíjať rôznorodý a otvorený „trh“ poskytovania základných zručností. Úloha mimovládnych organizácií môže byť v tejto oblasti veľmi dôležitá, no spojenie s aktuálnym obsahom a kvalitou programov je dôležitejšie ako typ a prostredie na strane poskytovateľa:

*„Mne je jedno, nech to robí akákoľvek škola, pokojne aj mimovládky, mne je jedno, kto to robí. Otázka je skôr, že čo majú robiť, nie kto to má robiť. Ten trh má byť veľmi otvorený a program má byť postavený na tom, že človek vstupuje do „druhej šance“ tým, že si vyberá v prihláške, ja neviem, napríklad z desiatich tém, jednu, ktorej sa ide venovať...“ (R7\_222\_225)*

Úloha miestnych aktérov a partnerstiev je jedným z hlavných prvkov úspešnej iniciatívy pre osoby s nízkou úrovňou vzdelania a pre vhodné riešenia na poskytovanie základných zručností. Cieľové skupiny a rovnako aj ich špecifické problémy a potreby sú známe na miestnej úrovni. Skutočne poskytnuté rámce a aktéri zapojení do posúdenia základných zručností a podpory musia ostať otvorení a spojení s praxou. Úloha úradov práce pri ich súčasnom fungovaní nemusí byť výrazná:

*„Ja si myslím, že samotné úrady práce veľa nezmôžu, keďže úrady práce nepracujú v teréne, ale iba v kancelárii, oni nemajú ako podchytiť ľudí, ktorí nie sú v evidencii, to sú ich klienti, skôr tu asi vidím činnosť nejakých komunitných pracovníkov alebo sociálnych terénnych pracovníkov...“ (R11\_165\_167)*

Rámec posúdenia a poskytovania základných zručností musí byť otvorený a flexibilný a musí zahŕňať aktérov, ktorí pracujú v teréne. Skutočné usporiadanie sa môže v jednotlivých regiónoch líšiť podľa dodržiavania a riešenia regionálnych rozdielov. Informácie z rozhovorov naznačovali rôzne možné smery a zdôrazňovali úlohu niektorých špecifických aktérov, ktorí v súčasnosti pracujú v teréne. Čo sa týka systematicky spomínaných aktérov, zahŕňajú mimovládne organizácie, aktérov miestnej samosprávy a vodcov, často starostov malých dedín s MRK alebo miestnych vodcov rómskych komunít, ale aj jednotlivých školiteľov s odbornými znalosťami a skúsenosťami s prácou s dospelými s nízkou úrovňou vzdelania. Čo sa týka rámcov, tie musia byť špecifické podľa danej oblasti. Komunitné centrá by v niektorých oblastiach mohli prebrať niektoré funkcie týkajúce sa základných zručností pre dospelých z MRK s nízkou úrovňou vzdelania, no je potrebné mať k dispozícii aj iné štruktúry a systémy pre rozličné cieľové skupiny.

# Záver

Pohľady na to, ako by sa mali navrhovať a podporovať politické zásahy na podporu základných zručností, sa u hlavných zainteresovaných strán, ktoré sa zaoberajú dospelými s nízkou úrovňou kvalifikácie, líšia. Organizácie a predstavitelia verejnej správy, ktorí v krajinách EÚ predstavujú kľúčových aktérov pri hľadaní riešení v oblasti základných zručností, majú na Slovenskú zatiaľ málo skúseností s touto oblasťou a preto by sme sa na Slovensku mali zamerať na pilotné aktivity v praxi, ktorých návrh bude realizovaný participatívne v spolupráci s aktérmi a predstaviteľmi rôznych zainteresovaných strán.

Na základe získaných informácií je možné konštatovať, že poskytovanie základných zručností sa aktuálne všeobecne chápe ako poskytnutie vzdelávania v druho-šancovom vzdelávaní. Napriek tomu sa programy pre dokončenie nižšieho stredného vzdelania pre dospelých s rôznou úrovňou základných zručností nerozvíjajú, ani ich neposkytujú učitelia vyškolení na vzdelávanie dospelých. Niektoré úpravy súčasného formálneho systému by mohli viesť k zlepšeniam, ako napríklad predĺženie trvania programu na viac ako 1 rok a prispôsobenie učebných osnov. Programy druhej šance však nie sú vhodné ani dostatočné ako možnosti pre zvyšovanie základných zručností dospelých s nízkou úrovňou kvalifikácie.

Programy druhej šance by sa mali poskytovať v rozmanitejšom a neformálnom prostredí, ako doplnok k formálnemu vzdelávaniu v základných a stredných školách. Existujú osvedčené postupy, kedy jednotlivé školy poskytovali vzdelávajúcim sa dospelým počas vzdelávacích programov druhej šance v školách výraznú podporu, zvyčajne vo forme entuziazmu a získavania finančných prostriedkov zo strany riaditeľov škôl. Vzdelávacie programy druhej šance nie sú ani jedinečným ani optimálnym rámcom na poskytovanie programov zameraných na základné zručnosti dospelých.

Vo všeobecnosti sa odsúhlasilo, že rámec poskytovania základných zručností by mal byť flexibilný a mal byť zahŕňať neformálne programy, a že pre znevýhodnené komunity musí byť dostupný v blízkosti ich obytných oblastí. Programy by sa mali prispôsobiť rôznym cieľovým skupinám osôb s nízkou úrovňou vzdelania a navrhnúť a poskytovať v spolupráci s odbornými pracovníkmi so skúsenosťami s cieľovými skupinami.

Aktéri v teréne, ktorí v skutočnosti poskytujú základné zručnosti na ad hoc základe, nie sú zaradení do rámca a zvyčajne nie sú uznávaní ako poskytovatelia programov základných zručností. Najrelevantnejšie sú aktivity mimovládnych organizácií pracujúcich s MRK, napr. poskytujúcich podporu mladým matkám v oblasti rodičovských zručností.

Hodnotenie úrovne základných zručností pre osoby s nízkou úrovňou vzdelania chýba a je dôležitým prvkom efektívnych programov základných zručností, ktoré boli počas posledných rokov mimo dosahu politík zameraných na vzdelávanie a zamestnanosť. Pilotná realizácia nástrojov na hodnotenie úrovne základných zručností je kľúčová a nevyhnutná podmienka pre dobré nastavenie vzdelávacích programov v tejto oblasti.

Meniaci sa charakter toho, čo sa môže považovať za „základné“ v súvislosti so zručnosťami, je potrebné rozoznať najmä pri navrhovaní riešení pre podporu základných zručností dospelých. Širšie vnímanie nízkej úrovne kvalifikácie znamená potrebu širšieho porozumenia základným zručnostiam a čo z toho vyplýva pre návrh efektívnych programov základných zručností. Podpora otvoreného konceptu základných zručností je potrebným východiskovým bodom pre akékoľvek efektívne politiky pre podporu cieľovej skupiny dospelých osoby s úrovňou kvalifikácie.

Na základe informácií zozbieraných od respondentov je mapovanie cieľových skupín niekedy problematické, no je potrebnou zložkou lepšej bázy informácií pre formovanie programov pre vzdelávanie v základných zručnostiach. Informácie o cieľových skupinách sú niekedy dostupné, no je možné, že sa nevyužíva ich plný potenciál.

Neexistuje jedno univerzálne riešenie pre programy základných zručností. Programy vzdelávania druhej šance majú fungujúci formálny rámec, no je potrebné, aby bol flexibilnejší a prispôsobený potrebám vzdelávajúcich sa dospelých. Veľká časť dospelých s nízkou úrovňou vzdelania potrebuje iné typy programov a menej formálne prostredia a systémy učenia sa. Základné zručnosti je potrebné podporiť aj ako predpoklad vzdelávacích programov druhej šance.

Vzdelávacie programy druhej šance sú často vnímané n ako hlavný organizačný rámec na riešenie nedostatku základných zručností, a to môže byť jedným z dôvodov obmedzeného pokroku a dokonca negatívneho trendu v rámci nízkej úrovne vzdelania skupiny dospelých. Osoby s nízkou úrovňou vzdelania často nemajú dostatočné základné zručnosti na to, aby sa zúčastňovali vzdelávacích programov druhej šance a ostatné programy, kde by sa mohla nízka úroveň zručností zlepšovať, absentujú alebo sú obmedzené.

Keďže neexistuje jeden univerzálny rámec pre základné zručnosti, neexistuje ani jeden typ aktéra alebo poskytovateľa, ktorý by zabezpečil úspešnú implementáciu programov základných zručností. Spolupráca regionálnych a miestnych vlád s mimovládnymi organizáciami so skúsenosťami s prácou s cieľovými skupinami je potrebným komponentom programov základných zručností.

Programy základných zručností musia zabezpečovať dostatočne dlhú a flexibilnú podporu. Ti je možné dosiahnuť prostredníctvom multidisciplinárneho prístupu a prostredníctvom spolupráce medzi viacerými sektormi.

Spolupráca na národných a regionálnych úrovniach má veľký význam a je potrebná aj pre programy základných zručností. Regionálna úroveň je obzvlášť vhodná pre zacielenie iniciatív a podporu organizácií, ktoré pracujú s dospelými s nízkou úrovňou vzdelania. Regionálne rozdiely sú na Slovensku výrazné a to sa premieta aj do štruktúry zručností a aj tu je potrebné aby konkrétne programy zohľadňovali regionálne špecifiká. Jednou z oblastí spolupráce na viacerých úrovniach verejnej správy, národnej regionálnej a miestnej ako aj aktérov z praxe by mala byť identifikácia cieľových skupín a monitorovanie kvality na úrovni organizácií poskytujúcich vzdelávanie v základných zručnostiach a na úrovni vzdelávacích programov. Je nevyhnutné pracovať s uznávanými aktérmi, ktorí majú skúsenosti s prácou v teréne s cieľovou skupinou.

## Zoznam použitej literatúry

Boeren, E., et al. (2019) Barriers to and enablers of participation in different types of provision by young low-qualified adults, Deliverable 2.2, unpublished report (Prekážky a prvky umožňujúce účasť na rôznych typoch poskytovania vzdelávania mladým dospelým s nízkou úrovňou vzdelania, Výsledok 2.2, nepublikovaná správa)

 Boeren, E., Whittaker, S., Riddell, S., (2017) Provision of seven types of education for (disadvantaged) adults in ten countries: overview and cross-country comparison, Deliverable 2.1, H2020 ENLIVEN, Encouraging Lifelong Learning for an Inclusive and Vibrant Europe, (Poskytovanie siedmich typov vzdelávania pre (znevýhodnených) dospelých v desiatich krajinách: prehľad a porovnanie medzi krajinami, Výsledok 2.1, H2020 ENLIVEN, Podpora celoživotného vzdelávania pre inkluzívnu a živú Európu) dostupné na: https://h2020enliven.files.wordpress.com/2017/09/enliven-d2-1.pdf

Cabus, S.J., Stefanik, M. (2018). Good Access to Lifelong Learning for the Low- Educated Accelerates Growth: Evidence from 23 European Countries. (Dobrý prístup ku celoživotnému vzdelávaniu pre osoby s nízkym vzdelaním zvyšuje rast: dôkaz z 23 európskych krajín.) Dostupné na stránke ENLIVEN: https://h2020enliven.org a na: https://hiva.kuleuven.be/nl/nieuws/docs/hiva-wp2019-01-sofie-cabus.pdf

Cedefop (2016). Vocational education and training in Slovakia: short description. (Odborné vzdelávanie a príprava na Slovensku: krátky opis.) Luxemburg: Úrad pre vydávanie publikácií. http://dx.doi.org/10.2801/831200

Európska komisia/EACEA/Eurydice, 2015a. Adult Education and Training in Europe: Widening Access to Learning Opportunities. (Vzdelávanie a odborná príprava mladých v Európe: rozširovanie prístupu k možnostiam vzdelávania.) Správa Eurydice. Luxemburg: Úrad pre vydávanie publikácií Európskej komisie.

Európska komisia/EACEA/Eurydice, 2015b. Adult Education and Training in Europe: Programmes to Raise Achievement in Basic Skills. (Programy na zvýšenie úspechu v základných zručnostiach.) Správa Eurydice. Luxemburg: Úrad pre vydávanie publikácií Európskej komisie.

Mytna Kurekova, L., Haita, C. M., Beblavy, M. (2013), Being and Becoming Low-Skilled: a Comprehensive Approach to Studying Low-Skillness. (Osoby, ktoré sú a stávajú sa osobami s nízkou úrovňou vzdelania: komplexný pohľad na štúdium nízkej kvalifikácie.) Pracovný dokument NEUJOBS č. 4.3.1, dostupný na SSRN: https://ssrn.com/abstract=2402734

OECD (2019), Getting Skills Right: Future-Ready Adult Learning Systems, Getting Skills Right (Správne pochopenie zručností: vzdelávacie systémy pre dospelých pripravené do budúcna, správne pochopenie zručností.), Vydavateľstvo OECD, Paríž. https://doi.org/10.1787/9789264311756-en

Sprlak , T. (2016) Twenty-five years after – rebuilding the lifelong learning system in the Czech and Slovak Republic: progress, challenges and lessons learnt from a narrative research, (Dvadsaťpäť rokov neskôr – obnova systému celoživotného vzdelávania v Českej a Slovenskej republike: pokrok, výzvy a skúsenosti získané z naratívneho výskumu), British Journal of Guidance & Counselling, 44:2, 198-209, DOI: 10.1080/03069885.2016.1145195

## Príloha - Respondenti

**Obrázok 7 Prehľad rozhovorov**

|  |  |  |
| --- | --- | --- |
| **kód** | **typ respondenta** | geografická príslušnosť |
| R1 | zamestnávateľ, SMP | Západné Slovensko |
| R2 | Tvorca politiky, odborník | Východné Slovensko |
| R3 | Odborný pracovník, odborník | Stredné Slovensko  |
| R4 | Odborný pracovník, odborník | Národná prítomnosť, regionálne aktivity |
| R5 | Občianska spoločnosť, výskumník | Národná prítomnosť, regionálne aktivity |
| R6 | Občianska spoločnosť, odborník | Národná prítomnosť, regionálne aktivity |
| R7 | Tvorca politiky, odborník, občianska spoločnosť | Národná prítomnosť, regionálne aktivity |
| R8 | Odborný pracovník, odborník | Národná prítomnosť, regionálne aktivity |
| R9 | odborný pracovník. odborník, programy druhej šance, základná škola | Východ |
| R10 | Zamestnávateľ, veľký | Stred |
| R11 | Občianska spoločnosť, výskumník | Západ |
| R12 | Odborný pracovník, úrad práce | Stred |
| R13[[64]](#footnote-64) | Zamestnávateľ, veľký | Severovýchod |
| R14[[65]](#footnote-65) | Občianska spoločnosť, odborný pracovník, odborník | Stredné Slovensko |

Obrázok 8 Odpovede na otázky o „cieľových skupinách“

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | R1 | R2 | R3 | R4 | R5 | R6 | R7 | R8 | R9 | R10 | R11 | R12 |
| Nízka úroveň vzdelania (SKKR 0 - 1) | x |  | x | x |  |  | x |  |  |  | x | x |
| Mladí, ktorí nie sú v procese vzdelávania alebo odbornej prípravy (NEET) |  |  |  |  | x | x |  |  |  |  |  | x |
| Dospelí v zrelom veku s nízkym vzdelaním |  |  |  |  | x |  |  |  |  |  |  |  |
| Sociálne znevýhodnení/segregácia, chudoba | x |  | x | x | x |  |  |  |  | x |  |  |
| Ľudia bez domova |  |  |  |  | x |  |  |  |  |  |  |  |
| Mladé matky, slobodné matky s viacerými deťmi |  |  | x |  | x |  |  |  |  |  |  |  |
| (v kombinácii s vyššie uvedeným faktorom) |  |  |  |  | x |  |  |  |  |  |  |  |
| Postihnutie (zdravotné) |  |  |  |  | x |  |  |  |  |  |  |  |
| Znevýhodnené prostredie bez podnetov na získanie ZZ (nie nevyhnutne segregované skupiny) |  |  |  |  |  |  | x |  |  |  |  |  |
| MRK: marginalizovaná rómska komunita | x | x | x | x | x | x | x | x | x | x | x | x |
| „Starší“ (viac ako 50) |  |  |  |  | x |  |  | x |  |  |  |  |
| Dlhodobo nezamestnaní |  |  |  |  |  |  |  |  |  | x |  | x |

1. Viac informácií o projekte na [www.zakladnezrucnosti.sk](http://www.zakladnezrucnosti.sk) [↑](#footnote-ref-1)
2. Materiály sú dostupne na www.zakladnezrucnosti.sk [↑](#footnote-ref-2)
3. Manifest pre vzdelávanie dospelých v 21. storočí: Sila a radosť z učenia, 2019, Európska asociácia pre vzdelávanie dospelých [↑](#footnote-ref-3)
4. Ibid. [↑](#footnote-ref-4)
5. Vývoj zamestnanosti a sociálnej situácie v Európe, 2018, Európska komisia. <https://ec.europa.eu/social/main.jsp?langId=en&catId=89&newsId=9150> [↑](#footnote-ref-5)
6. <http://www3.weforum.org/docs/WEF_Future_of_Jobs_2018.pdf> [↑](#footnote-ref-6)
7. Vývoj zamestnanosti a sociálnej situácie v Európe, 2018, Európska komisia. [↑](#footnote-ref-7)
8. Monitor vzdelávania a odbornej prípravy Európskej komisie, 2019, Európska komisia. <https://ec.europa.eu/education/sites/education/files/document-library-docs/volume-1-2019-education-and-training-monitor.pdf> [↑](#footnote-ref-8)
9. PISA je program OECD na medzinárodné hodnotenie študentov. Prostredníctvom PISA sa vykonáva meranie schopnosti 15-ročných študentov v oblasti čítania, matematiky a vied a zručností na prekonanie výziev v reálnom živote. <https://www.oecd.org/pisa/> [↑](#footnote-ref-9)
10. PISA 2018 a EÚ – Snaha o sociálnu rovnosť prostredníctvom vzdelania (výskumná poznámka), 2019, Európska komisia. <https://ec.europa.eu/education/sites/education/files/document-library-docs/pisa-2018-eu_1.pdf> [↑](#footnote-ref-10)
11. Nedostatoční žiaci sú tí, ktorých výkon je nižší ako minimálna potrebná úroveň na plnú účasť na sociálnom živote. V prípade zlyhania tejto základnej schopnosti sa budúce šance žiaka v profesionálnom aj osobnom živote znižujú. <https://ec.europa.eu/education/sites/education/files/document-library-docs/pisa-2018-eu_1.pdf> [↑](#footnote-ref-11)
12. Vývoj zamestnanosti a sociálnej situácie v Európe, 2018, Európska komisia. <https://ec.europa.eu/social/main.jsp?langId=en&catId=89&newsId=9150> [↑](#footnote-ref-12)
13. <https://www.oecd.org/pisa/PISA%202018%20Insights%20and%20Interpretations%20FINAL%20PDF.pdf> [↑](#footnote-ref-13)
14. Podpora dospelých osôb prostredníctvom zvyšovania úrovne zručností a získania nových zručností, 2020, Cedefop.<https://www.cedefop.europa.eu/files/3081_en.pdf> [↑](#footnote-ref-14)
15. Nízke vzdelanie znamená, že osoby dosiahli maximálne úroveň EKR 0 – 2 alebo krátke programy EKR 3 trvajúce menej ako dva roky. [↑](#footnote-ref-15)
16. Dospelé osoby so stredným a vyšším dosiahnutým vzdelaním (EKR 3 až 8) pracujúce v jednoduchých povolaniach (ISCO 08 skupina 9). [↑](#footnote-ref-16)
17. Týka sa osôb, ktoré málo používajú internet alebo majú nedostatočné základné digitálne zručnosti. [↑](#footnote-ref-17)
18. Nízka úroveň čitateľskej gramotnosti alebo matematickej gramotnosti sa uvádza ako skóre PIAAC nižšie ako 226 bodov (t. j. maximálne úroveň odbornosti v rozsahu menej ako úroveň 1 až úroveň 5 OECD-PIAAC). [↑](#footnote-ref-18)
19. Podpora dospelých osôb prostredníctvom zvyšovania úrovne zručností a získania nových zručností, 2020, Cedefop.<https://www.cedefop.europa.eu/files/3081_en.pdf> [↑](#footnote-ref-19)
20. Odporúčanie Rady Cesty zvyšovania úrovne zručností: nové príležitosti pre dospelých po zhodnotení vykonávacích opatrení, 2019, Európska komisia, <https://ec.europa.eu/social/main.jsp?catId=1224> [↑](#footnote-ref-20)
21. Podpora dospelých osôb prostredníctvom zvyšovania úrovne zručností a získania nových zručností, 2020, Cedefop. [↑](#footnote-ref-21)
22. Ibid. [↑](#footnote-ref-22)
23. <https://ec.europa.eu/social/main.jsp?catId=1223> [↑](#footnote-ref-23)
24. Odporúčanie Rady Cesty zvyšovania úrovne zručností: nové príležitosti pre dospelých, 2016 <https://eur-lex.europa.eu/legal-content/EN/TXT/PDF/?uri=CELEX:32016H1224(01)&from=EN> [↑](#footnote-ref-24)
25. Európsky kvalifikačný rámec. [https://ec.europa.eu/ploteus/search/site?f%5b0%5d=im\_field\_entity\_type%3A97](https://ec.europa.eu/ploteus/search/site?f%5b0%5d=im_field_entity_type:97) [↑](#footnote-ref-25)
26. Cieľ udržateľného rozvoja č. 4 <https://sdg4education2030.org/the-goal> [↑](#footnote-ref-26)
27. <https://ec.europa.eu/commission/priorities/deeper-and-fairer-economic-and-monetary-union/european-pillar-social-rights/european-pillar-social-rights-20-principles_en> [↑](#footnote-ref-27)
28. <https://eur-lex.europa.eu/legal-content/EN/TXT/PDF/?uri=CELEX:52017DC0673&from=EN> [↑](#footnote-ref-28)
29. Uznesenie Rady o obnovenom európskom programe vzdelávania dospelých <https://eur-lex.europa.eu/legal-content/EN/TXT/PDF/?uri=CELEX:32011G1220(01)&from=EN> [↑](#footnote-ref-29)
30. Európa 2020, stratégia na zabezpečenie inteligentného, udržateľného a inkluzívneho rastu, 2010, Európska komisia <https://ec.europa.eu/eu2020/pdf/COMPLET%20EN%20BARROSO%20%20%20007%20-%20Europe%202020%20-%20EN%20version.pdf> [↑](#footnote-ref-30)
31. <https://eur-lex.europa.eu/legal-content/EN/TXT/PDF/?uri=CELEX:32016H1224(01)&from=EN> [↑](#footnote-ref-31)
32. Správa o implementácii ciest zvyšovania zručností, 2019, Európska komisia [↑](#footnote-ref-32)
33. Nedelkoska, L. a G. Quintini (2018), „Automatizácia, využívaie zručností a odborná príprava”, OECD pracovný dokument OECD č. 202 týkajúci sa sociálnych otázok, zamestnanosti a migrácie, OECD Publishing, Paríž <http://dx.doi.org/10.1787/2e2f4eea-en> [↑](#footnote-ref-33)
34. <https://www.minedu.sk/9772-sk/dokumenty-a-predpisy/> [↑](#footnote-ref-34)
35. <https://www.minedu.sk/program-medzinarodneho-hodnotenia-kompetencii-dospelych-piaac/> [↑](#footnote-ref-35)
36. <https://eur-lex.europa.eu/legal-content/SK/TXT/PDF/?uri=CELEX:52016DC0381&from=EN> [↑](#footnote-ref-36)
37. Operačný program Ľudské zdroje na programové obdobie 2014 – 2020 <https://www.minedu.sk/data/att/15686.pdf> [↑](#footnote-ref-37)
38. <https://www.slov-lex.sk/legislativne-procesy/SK/LP/2019/541> [↑](#footnote-ref-38)
39. OECD (2020), OECD Skills Strategy Slovak Republic: Assessment and Recommendations, OECD Skills Studies, OECD

Publishing, Paris, https://doi.org/10.1787/bb688e68-en. [↑](#footnote-ref-39)
40. Údaj z novembra 2020, https://www.upsvr.gov.sk/statistiky/nezamestnanost-mesacne-statistiky/2020.html?page\_id=971502 [↑](#footnote-ref-40)
41. <https://www.iz.sk/download-files/sk/inkluzivny/inkluzivne-zamestnavanie-publikacia.pdf> [↑](#footnote-ref-41)
42. EU (2016): Second European Union Minorities and Discrimination Survey, Roma – Selected findings, European Union, Agency for Fundamental Right, Viedeň [↑](#footnote-ref-42)
43. Machlica, G., Žúdel, B., Hidas, S. (2014): Bez práce nie sú koláče Komentár k analýze Unemployment in Slovakia, IFP Policy paper 30, IFP MF SR, Bratislava [↑](#footnote-ref-43)
44. EduRoma (2020): Monitoring dištančného vzdelávania chudobných rómskych žiakov [↑](#footnote-ref-44)
45. #####  Filčák,R.; Škobla,D.; Dokupilová, D. (2020) Vybavenosť kanalizáciou v rómskych osadách: Ako sa na Slovensku prejavujú štrukturálne nerovnosti, CSPV SAV, Bratislava

 [↑](#footnote-ref-45)
46. Belák, A. (2020) Úrovne podmienok pre zdravie a zdravotné potreby vo vylúčených rómskych osídleniach na Slovensku, Zdravé regióny, MZ SR, Bratislava [↑](#footnote-ref-46)
47. IFP (2018) Národný program reforiem pre rok 2019, MF SR, Bratislava [↑](#footnote-ref-47)
48. Not in employment, education or trainig - osoby, ktoré nie sú zamestnané, nevzdelávajú sa a ani sa nezúčastňujú odbornej prípravy [↑](#footnote-ref-48)
49. ÚHP; IVP; ISP (2020): Revízia výdavkov na skupiny ohrozené chudobou alebo sociálnym vylúčením, MF SR v spolupráci s MPSVaR SR a MŠVVŠ SR, Bratislava [↑](#footnote-ref-49)
50. Hidas, S.; Lafférsová, Z.; Machlica,G. (2018) Inklúzia Rómov je celospoločenskou výzvou. [↑](#footnote-ref-50)
51. Kahanec, M.; Kováčová, L.; Polačková, Z.; Sedláková, M. (2020) The social and employment situation of Roma communities in Slovakia, Study for the Committee on Employment and Social Affairs, Policy Department for Economic, Scientific and Quality of Life Policies, European Parliament, Luxembourg [↑](#footnote-ref-51)
52. Bednarik,M.; Hidas,S.; Machlica,G. (2019): Enhancing the social integration of Roma in Slovak Republic, OECD, Economic department Working Paper No.1551, Paris [↑](#footnote-ref-52)
53. Polačková, Z. (2020) Analýzy dopadov opatrení realizovaných v zmysle §54 Zákona 5/2004 o službách

zamestnanosti na zvyšovanie zamestnanosti ľudí z prostredia MRK (work in progress) [↑](#footnote-ref-53)
54. Aktivačná činnosť formou menších obecných služieb pre obec alebo formou menších služieb pre samosprávny kraj realizovaná v zmysle §52 Zákona 5/2004 Z.z. o službách zamestnanosti [↑](#footnote-ref-54)
55. UNDP (2012): Správa o životných podmienkach rómskych domácnosti na Slovensku 2010, Regionálne centrum UNDP, Bratislava [↑](#footnote-ref-55)
56. Zákon 5/2004 Z.z. o službách zamestnanosti, § 52 [↑](#footnote-ref-56)
57. Karasová,K.,Baláž,V., Polačková, Z. (2019): Efficiency of the Active Labour Market Policies: Evidence from the Slovak Republic, in Ekonomický časopis, 67/1, str.11-32, Bratislava [↑](#footnote-ref-57)
58. Mýtna Kureková, L., Salner. A, Farenzenová, M. (2013): Implementácia aktivačných prác na Slovensku: Hodnotenie a odporúčania pre verejnú politiku, SGI, Bratislava [↑](#footnote-ref-58)
59. Ravasz, A. (2019): Dobrá prax aktivačnej práce, Úrad splnomocnenca SR pre rómske komunity, Bratislava [↑](#footnote-ref-59)
60. Zákon 112/2018 o sociálnej ekonomike a sociálnych podnikoch [↑](#footnote-ref-60)
61. Rok 1989 je míľnikom transformačných zmien, keďže od januára 1993 začali Česká a Slovenská republika po rozdelení spoločného spolkového štátu existovať ako samostatné štáty. [↑](#footnote-ref-61)
62. Európsky pilier sociálnych práv, zásady https://ec.europa.eu/commission/priorities/deeper-and-fairer-economic-and-monetary-union/european-pillar-social-rights/european-pillar-social-rights -20-principles\_en [↑](#footnote-ref-62)
63. V roku 2019 sa uskutočnili 3 regionálne semináre BLUESS, 1 na západnom, 1 na strednom a 1 na východnom Slovensku. Účastníkov pozvali zástupcovia regionálnej samosprávy, regionálnych úradov práce, poskytovatelia práce a odborníci. Na popoludňajších zasadnutiach sa organizovala cielená diskusia s účastníkmi. [↑](#footnote-ref-63)
64. Rozhovor neprebiehal formálne, z čiastočnej neformálnej komunikácie boli poskytnuté isté dôkazy o problémoch, ktorých sa týkali otázky rozhovoru. [↑](#footnote-ref-64)
65. Rozhovor prebehol iba čiastočne. [↑](#footnote-ref-65)